KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru. 2

L-Erbgħa, 18 ta' Novembru, 1998

Stampat fl-Uffiċċju ta' l-Iskrivan

Prezz Lm1

Laqgħa Nru. 2

L-Erbgħa, 18 ta' Novembru, 1998

Il-Kumitat iltaqa' fil-Palazz, il-Belt Valletta, fis-6.50 p.m.

ACTING CHAIRPERSON (Onor. Dolores Cristina): Nibda billi ninformakom li jien qiegħda hawn nissostitwixxi lill-Onor.

Helen D'Amato, Chairperson ta' dan il-kumitat permanenti, peress li flimkien ma' l-Onor.

Helena Dalli, għadha barra minn Malta.

Ovvjament sforz ta' ċirkostanzi li m'għandhom l-ebda kontroll fuqhom.

Għaldaqstant da parti tiegħi nitlobkom tikkumpatuni jekk taraw xi nuqqasijiet fit-tmexxija tal-laqgħa tal-lum.

Nixtieq nintroduċi lill-membri ta' dan il-kumitat li huma hawnhekk preżenti.

Dawn huma l-Onor.

L-Onor.

Michael Asciak huwa wkoll membru għan-naħa tal-Gvern, pero' bħalissa qiegħed fuq xogħol ieħor fil-Kamra tal-Parlament.

Imbagħad għandna lill-Onor.

Karl Chircop li wkoll bħalissa jinsab fuq xogħol ieħor.

Qabel ma nibdew bid-diskussjoni nixtieq nistaqsi lill-membri ta' dan il-kumitat jekk għandhomx xi oġġezzjoni għal talba li rċevejna mingħand il-Public Broadcasting Services biex jieħdu filmat ta' din il-laqgħa, kif ukoll mill-Malta Independent li jixtiequ jieħdu xi ritratti.

Jidher li m'hawnx oġġezzjoni allura nistieden lill-press viżiva tidħol u tibda tagħmel ix-xogħol tagħha.

A/CHAIRPERSON: Ngħaddi issa għall-konferma tal-Minuti.

Hawn rimarki fuq il-minuti ta' l-ewwel laqgħa li saret fl-10 ta' Novembru?

L-Onor.

MICHAEL FARRUGIA: Naħseb punt ta' min isemmih fil-minuti huwa li fil-kumitat intlaħaq ftehim li meta fil-Kamra jkun hemm diskussjoni li tkun tolqot direttament is-suġġett ta' l-affarijiet soċjali, minħabba li l-membri ta' dan il-kumitat huma interessati fis-suġġett ta' l-affarijiet soċjali, apparti mill-fatt li ż-żewġ kelliema ewlenin ta' l-Oppożizzjoni huma wkoll membri ta' dan il-kumitat u allura mhux possibbli li dawn ikunu f'żewġ postijiet fl-istess ħin, jekk ma jkunx jista' jsir arranġament dwar il-mod kif ikun imqassam ix-xogħol tal-Kamra, il-laqgħa tal-kumitat tiġi posposta.

A/CHAIRPERSON: Nikkonferma dak li qed jgħid l-Onor.

Farrugia u nikkwota mit-traskrizzjoni tad-debate fejn iċ-Chairperson dak inhar qalet:

"Jien naqbel ma' l-Onor.

Farrugia li jekk nhar l-Erbgħa tkun qed tiġi diskussa fil-Kamra l-liġi dwar is-sigurta' soċjali jkollna naqbżu ġimgħa.

Jekk fil-Kamra jkun hemm affarijiet li għandhom x'jaqsmu b'mod dirett mas-social policy għandna nqisuhom bħala prijorita'.".

Note taken tal-korrezzjoni li għamilt għall-minuti.

KIF GĦANDHOM IKUNU STRUTTURATI L-LAQGĦAT TAL-KUMITAT DWAR L-AFFARIJIET SOĊJALI

A/CHAIRPERSON: Il-mistiedna tagħna biex jipparteċipaw fid-diskussjoni dwar regolamenti għaż-żamma ta' discos u parties kienu informati biex ikunu hawnhekk għal ħabta tas-7.00 p.m. u l-ewwel item fuq l-aġenda tal-lum hija proprjament id-diskussjoni fuq kif għandhom ikunu strutturati l-laqgħat ta' dan il-kumitat.

Fl-assenza ta' l-Onor.

Helen D'Amato se nistaqsi biss lill-membri jekk għandhomx xi suġġerimenti x'jagħmlu fuq proċedura, pero' ovvjament wieħed jifhem li mbagħad ngħaddi s-suġġerimenti magħmula lilha għall-konsiderazzjonijiet tagħha sabiex tiddiskutihom meta terġa' tiltaqa' magħkom.

Nistieden lill-membri li għandhom xi suġġerimenti ta' proċedura jagħmlu l-intervent tagħhom.

JEAN PIERRE FARRUGIA: La ċ-Chairperson m'hijiex preżenti, jien kont nissuġġerixxi li naqbżu t-tieni item ta' l-aġenda u ngħaddu mill-ewwel għat-tielet item.

A/CHAIRPERSON: Naqbel magħkom, pero' kif diġa' għidtilkom il-mistiedna li għandna - hemm lista twil tagħhom u issa ngħid min huma - kienu avżati biex ikunu hawnhekk għal ħabta tas-7.00 p.m. u allura jekk nibdew il-laqgħa fl-assenza tagħhom, jien jidhirli li nkunu qegħdin nonqsu, pero' ovvjament dan intkom tiddeċieduh.

FRANCIS AGIUS: Nissuġġerixxi li nagħmlu ftit ta' diskussjoni mingħajr ma nieħdu deċiżjonijiet.

A/CHAIRPERSON: Nagħmlu diskussjoni qasira fuq proċedura mbagħad fis-7.00 p.m. nibdew id-diskussjoni fuq it-tielet item.

Qabel xejn qed nara lill-Iskrivan tal-Kamra, u forsi jekk jieħu paċenzja bija, juri lin-nies li ġejjin għal din il-laqgħa fejn proprju qed niltaqgħu.

Onor. Agius, għandek xi kummenti jew suġġerimenti li trid tagħmel fuq proċedura?

FRANCIS AGIUS: L-ewwelnett jien naħseb li importanti ħafna li nirrispettaw il-kontinwazzjoni tal-kumitat u naħseb ukoll li għal ċerti deċiżjonijiet fuq ċerti suġġetti l-membri tal-kumitat kollha għandhom ikunu preżenti, pero' bħala punt prattiku, tajjeb li jkollna xi tip ta' sotto-kumitat, anke mhux formali, sabiex ċerti nies inkarigati mill-istess grupp jiddiskutu ċerti issues għax iż-żmien mhux se jippermettilna li kulħadd ikun hawn kull darba li niddiskutu dak is-suġġett.

B'hekk inkunu nistgħu nagħmlu streamlining tas-suġġett li se niddiskuti u bħala kumitat inkunu aktar effettivi.

A/CHAIRPERSON: Naħseb li l-punt huwa validu imma milli jidher .… L-Onor.

MARIE LOUISE COLEIRO: Jien naqbel mal-punt li għamel l-Onor.

Agius dwar kontinwita'.

Jien nifhem li ċ-Chairperson ikollha diġa' f'rasha xi suġġetti li għandhom jiġu diskussi, pero' naħseb li jekk ikun hemm xi ftit ta' koordinament bejn il-membri tal-Gvern u l-membri ta' l-Oppożizzjoni u jkun hemm forsi iktar spazju biex anke l-membri ta' l-Oppożizzjoni jressqu punti fuq l-aġenda għal laqgħat futuri, jkun hemm aktar speċi ta' affinita' bejnietna fejn inħossuna iktar kumitat, biex ngħid hekk, sħiħ, u jkun hemm iċ-ċans li forsi jkollna spettru iktar wiesgħa ta' l-affarijiet.

A/CHAIRPERSON: Nirringrazzjak.

Hawn membri oħra li jixtiequ jikkummentaw?

L-Onor.

MICHAEL FARRUGIA: Naħseb punt ieħor importanti huwa li ma jkollniex repetizzjoni ta' diskussjonijiet li diġa' saru fix-xhur u fis-snin li għaddew fil-kumitat soċjali.

Sakemm ma jkunux affarijiet li nbiddlu ċ-ċirkostanzi dwarhom jew forsi tbidlet ċertu teknoloġija, ma nħossx li għandna nerġgħu noqogħdu nirrepetuhom hawnhekk sempliċement for the sake li għamilna diskussjoni oħra.

Naħseb li għandna nieħdu punti li jkunu ta' interess nazzjonali, punti li fihom infushom ukoll ikunu soċjali, u nipprovaw naraw li dawn jiġu tackled b'mod kemm jista' jkun fid-dettall billi nisimgħu lil diversi persuni fid-diversi setturi tal-ħajja li jkollhom x'jaqsmu ma' dik il-linja partikolari, u jekk tinħass il-ħtieġa, jkollna aktar minn laqgħa waħda.

Barra minn hekk jien inħoss li dan il-kumitat m'għandux sempliċement jisma', imma għandu jkollu wkoll iċ-ċans li jiddiskuti u jagħrbel il-proposti li jkunu tressqu.

A/CHAIRPERSON: Nirringrazzjak.

Naħseb il-ħin prezzjuż għal kulħadd u m'għandi l-ebda dubju li ċ-Chairperson se tieħu s-suġġeriment tiegħek into consideration.

MICHAEL ASCIAK: Jien nixtieq nistaqsi għall-informazzjoni tal-kumitat u anke tiegħi personali, kif tiġi determinata l-aġenda ta' dawn il-laqgħat.

Jekk aħna jkollna xi suġġeriment fuq ċerti issues topiċi, x'inhi l-proċedura?

Ngħaddu s-suġġerimenti tagħna liċ-Chairperson?

A/CHAIRPERSON: Jien nassumi li tgħadduhom liċ-Chairperson li mbagħad hi tiddeċiedi fuq l-aġenda, pero' m'għandi l-ebda dubju li ċ-Chairperson tikkonsulta wkoll ....

MICHAEL ASCIAK: Jiġifieri ngħaddulha issues jew topics li nixtiequ jiġu diskussi u jekk hemm xi nies li rridu nitolbuhom ....

A/CHAIRPERSON: Jien nimmaġina li f'kumitat bħal dan il-konsultazzjoni hija l-bażi ta' kollox.

M'għandi l-ebda dubju li l-konsultazzjoni għandha ssir.

FRANCIS AGIUS: Fuq dak li għandu kif qal l-Onor.

Farrugia, tajjeb li naraw ftit x'kien intqal fil-kumitat matul il-leġislatura preċedenti.

Forsi kien hemm xi affarijiet li għadhom in hand.

A/CHAIRPERSON: Point taken u għal-laqgħa li jmiss nissuġġerixxi li jkollkom lista ta' suġġetti li diġa' ġew diskussi.

Onor. Farrugia, fhimtek sew li donnok tajt indikazzjoni li forsi kien hemm xi diskussjoni sospiża?

MICHAEL FARRUGIA: M'hijiex kwestjoni ta' diskussjoni sospiża.

Jekk kien hemm suġġetti li ma spiċċawx fid-diskussjoni tagħhom, ejja nevalwawhom f'dan il-kumitat ġdid u jekk hemm bżonn nerġgħu nibdewhom mill-ġdid, imma jekk hemm affarijiet li diġa' ġew diskussi, u naf li hemm affarijiet li ġew diskussi u saru diversi seduti dwarhom, ma naħsibx li wara ftit taż-żmien għandna nerġgħu nġibuhom quddiem il-kumitat għaliex sempliċement f'dan il-kumitat hawn ħafna membri li huma ġodda.

Naħseb il-maġġorparti tal-membri li qegħdin f'dan il-kumitat huma differenti minn dawk li kien hemm qabel, pero' ma narax ir-raġuni għaliex sempliċement biex aħna wkoll niddiskutu xi topic, nerġgħu nirrepetu xi ħaġa li saret sitt xhur ilu.

MARIE LOUISE COLEIRO: Li xtaqt ingħid fuq dan li qed jintqal, huwa dan, Sinjura Chairperson.

Forsi meta nkunu qegħdin niddiskutu xi topic partikolari u li jkun intmiss mill-kumitat preċedenti, ta' min wieħed jiġi mqassam minn qabel it-transcript tad-debate ta' dak inhar jew inkella xi dokumentazzjoni li kienet għad-dispożizzjoni tal-kumitat, ħalli b'dan il-mod ma jsirx ħafna xogħol doppju u ħela ta' ħin għal xejn.

A/CHAIRPERSON: Naħseb li s-segretarja tal-kumitat ħadet nota tas-suġġeriment tiegħek.

L-Onor.

JEAN PIERRE FARRUGIA: Importanti li d-debates, u forsi anke l-minuti tal-laqgħat - għalkemm dawn huma pjuttost sketchy - ikunu aċċessibli għalina.

L-Onor.

Michael Farrugia għadu kif qal li suġġetti li diġa' ġew diskussi riċentement m'għandhomx għalfejn jerġgħu jiġu quddiem dan il-kumitat, pero' l-verita' hi li minn żmien għal żmien, iċ-ċirkostanzi jinbidlu wkoll.

Per eżempju l-aħħar darba kellna diskussjoni fuq persuni b'diżabilita' u l-aċċess li għandhom għal diversi servizzi li hemm u rriżulta li hemm diversi servizzi li l-persuni b'diżabilita' għandhom m'humiex jibbenefikaw biżżejjed minnhom.

Jiġifieri minn żmien għal żmien, iċ-ċirkostanzi jistgħu jinbidlu u allura ma nħossx li għax xi ħaġa tkun ġiet diskussa sentejn ilu m'għandhiex għalfejn terġa' tittella' fuq l-aġenda.

Għalhekk huwa importanti li d-debates ikunu available biex wieħed ikun jista' jeżamina x'intqal.

A/CHAIRPERSON: L-Onor.

MICHAEL FARRUGIA: Madam Chairperson, fil-fatt wieħed mill-punti li ssemma huwa appuntu dak li għadu kemm qal il-ħabib tiegħi l-Onor.

Farrugia, jiġifieri li wieħed irid jara wkoll jekk iċ-ċirkostanzi ikunux inbiddlu jew le minn meta tkun saret id-diskussjoni.

Jekk iċ-ċirkostanzi jkunu nbiddlu, allura vale la pena li nerġgħu nagħmlu diskussjoni sħiħa hawnhekk, imma jekk iċ-ċirkostanzi ma jkunux tali li jirrekjedu seduti sħaħ hawnhekk m'għandniex għalfejn nerġgħu niddiskutuhom biex sempliċement inkunu għamilniehom.

Naturalment jekk ikun hemm xi affarijiet partikolari li minkejja li jkunu diġa' ġew diskussi naraw li hemm għalfejn jerġgħu jiġu diskussi, ejjew niddiskutuhom, imma jekk m'hemmx għalfejn, ma noqogħdux naħlu l-ħin tal-kumitat fuq xi ħaġa li diġa' saret iżda mmorru fuq affarijiet li huma aktar ta' sugu.

A/CHAIRPERSON: Nirringrazzjak.

Hawn kummenti oħra?

L-Onor.

LAWRENCE GONZI (Ministru għall-Politika Soċjali): Bil-permess tal-kumitat xtaqt li nistabbilixxu punt ta' proċedura.

Għaliex qed ngħid bil-permess tal-kumitat?

Għax teknikament, aħna l-ministri m'aħniex u m'għandniex inkunu membri fuq il-kumitati permanenti tal-Kamra.

L-iskop hu li fil-Parlament tagħna, bħall-parlamenti l-oħrajn kollha fid-dinja, nipprovaw nimxu bis-sistema fejn il-ministri ma jkunux parti integrali mill-kumitati parlamentari iżda jsegwu dak li jkun qed jiġri.

Naturalment huma dejjem jistgħu jiġu mitluba jew mistiedna mill-kumitat stess biex iwieġbu mistoqsijiet partikolari jew biex jirreaġixxu għal xi kummenti li jkunu qed isiru waqt id-diskussjonijiet.

Jien qiegħed preżenti hawnhekk pjuttost biex insegwi u mhux biex nipparteċipa fid-dibattitu u se jingħaqad magħna wkoll il-Ministru Tonio Borg meta tibda d-diskussjoni fuq l-item li jmiss fuq l-aġenda għaliex is-suġġett li se jiġi diskuss jinteressana.

Dan qed ngħidu sempliċement for record purposes.

Qegħdin hawnhekk bħala ministri, iżda nintervjenu biss fid-diskussjoni jekk il-kumitat iħoss li għandu jindirizza xi mistoqsija lilna jew inkella jitlob xi reazzjoni min-naħa tagħna.

A/CHAIRPERSON: Nirringrazzjak tal-kjarifika li għamilt.

Jekk m'hemmx aktar kummenti naħseb li nista' niftaħ id-diskussjoni fuq l-item li jmiss fuq l-aġenda.

REGOLAMENTI GĦAŻ-ŻAMMA TA' DISCOS U PARTIES

A/CHAIRPERSON: L-ewwelnett xtaqt ninformakom fil-qosor li ċ-Chairperson ta' dan il-kumitat iddeċiediet fuq is-suġġett ta' rave parties u ta' regolamenti għalihom wara li rċeviet ittra mingħand il-Ministru ta' l-Intern, l-Onor.

Tonio Borg, u mingħand il-Ministru għall-Politika Soċjali, l-Onor.

F'din l-ittra ġibdulha l-attenzjoni li bħalissa f'pajjiżna hawn kuxjenza ġdida dwar il-problema ta' parties u discos u dwar kif iż-żgħażagħ tagħna qegħdin jużaw il-ħin liberu tagħhom.

Huma qalu wkoll li f'dan l-isfond iltaqgħu ma' uffiċjali ta' l-Aġenzija sedqa kif ukoll mal-membri tal-Korp tal-Pulizija sabiex jiġu individwati punti li jistgħu jservu bħala bażi ta' regolamenti ġodda.

Qalu wkoll biex iċ-Chairperson tqis din l-ittra bħala waħda li jixirqilha attenzjoni immedjata peress li resqin lejn il-festi tal-Milied u nafu li matul dawn il-festi jkun hemm numru ġmielhom ta' dawn il-parties.

Huma għaddew ukoll xi punti li għandhom iservu bħala bażi ta' diskussjoni, liema punti ġew mgħoddija lill-mistiedna kollha għal din il-laqgħa.

Se nagħti l-ismijiet f'ordni alfabetika ta' dawk kollha mistiedna formalment għal din il-laqgħa biex tkunu tafu ftit l-ispectrum tal-mistiedna li għandna hawnhekk.

Għandna l-Aġenzija sedqa, Alternattiva Żgħażagħ, l-Assistent Kummissarju tal-Pulizija, Caritas, Assoċjazzjoni Ġenituri Nħarsu l-Uliedna, Forum Żgħażagħ Laburisti, General Retailers and Traders Union, Kummissjoni Djoċesana Żgħażagħ, Kunsill Nazzjonali taż-Żgħażagħ, Malta Hotels and Restaurants Association, Moviment Żgħażagħ Nazzjonalisti, Soċjeta' tas-Salib l-Aħmar u żewġ party organisers, l-Exit Promotions u Jason Jones.

Niftaħ id-diskussjoni billi nistieden lil dawk preżenti jagħmlu l-interventi tagħhom, pero' qabel xejn nixtieq nistabbilixxu ftit ground rules.

Biex nagħtu l-opportunita' lill-akbar numru ta' nies jesprimu l-opinjoni tagħhom, nitlobkom iżżommu l-interventi tagħkom qosra kemm jista' jkun.

M'għandix arloġġ li se noqgħod inħares lejh, pero' nassumi li intkom tirrealizzaw li din hija xi ħaġa li hemm bżonn li ngħidha.

Kull min irid jitkellem nitolbu jidentifika ruħu darba li jiġi bil-qiegħda hawn mal-Mejda.

MICHAEL FARRUGIA: Jekk ma jimportax, se nagħmel xi ħaġa li m'hijiex tradizzjonali li ssir f'kumitat jew fil-Parlament.

Sinjura President, se nitlob il-permess tiegħek biex f'ġieh dawk il-persuni kollha li tul dawn l-aħħar snin mietu kawża tad-drogi, leċiti jew illeċiti, nosservaw minuta silenzju.

Din il-minuta silenżju għandha sservi mhux biex sempliċement infakkru dawn il-persuni imma sabiex kuntrarjament għal ħafna messaġġi li għaddejjin li ċerti drogi ma jagħmlux ħsara, infakkru li dawn id-drogi jagħmlu ħsara.

Nixtieq infakkar ukoll f'diskussjoni li kellna fil-Parlament ftit taż-żmien ilu meta semmejna u dħalna iktar fid-dettall dwar id-droga ecstasy.

Ħafna drabi l-messaġġ fost iż-żgħażagħ huwa li l-ecstasy ma tagħmilx ħsara u li l-ecstasy ma toqtolx.

Pero' l-esperjenzi li kellna tul dawn l-aħħar ġimgħat u xhur, juru l-kuntrarju.

Naħseb il-messaġġ li għandu jasal lill-poplu in ġenerali, b'mod speċjali liż-żgħażagħ u lil dawk li jabbużaw minn din id-droga, hu, li anke din it-tip ta' droga toqtol.

A/CHAIRPERSON: Nirringrazzjak tas-suġġeriment tiegħek u naqbel li lkoll flimkien ningħaqdu f'minuta silenzju.

Waqt li l-ħsebijiet tagħna jmorru mal-familji ta' dawk kollha li kienu vittmi tad-droga u nagħtuhom il-kondoljanzi tagħna, intenni li aħna nixtiequ li n-numru ta' vittmi f'dan il-pajjiż dejjem jonqos.

Il-Kumitat osserva minuta silenzju.

A/CHAIRPERSON: L-Onor.

MICHAEL ASCIAK: Sinjura President, bħalma kulħadd jaf kien hemm diversi artikli dwar dan is-suġġett fil-gazzetti fosthom f'"The Times" fejn kien hemm xi tlieta jew erba' artikli fuq dan is-suġġett inkluż ftit suġġerimenti eċċellenti, pero' nixtieq li l-mistiedna ma jħarsux biss lejn il-problema mill-aspett ta' kif se nnaqqsu d-droga minn xi disco jew rave party, imma li jagħtu wkoll suġġerimenti u jitkellmu fuq kif nistgħu naħdmu fuq moħħ iż-żgħażagħ mil-lat ta' prevention.

Meta tara programm fuq it-televiżjoni bħalma kien hemm il-ġimgħa l-oħra fejn żagħżugħ ġie mistoqsi jekk jafx xi ħadd mill-ħbieb tiegħu li ma jieħux id-droga u dan wieġeb li ma jistax isemmi wieħed … Evidentement iż-żgħażagħ qed ikollhom peer pressure enormi u ma jafux kif din il-problema trid tiġi handled u għalhekk nixtieq li din il-problema tiġi dealt with mill-aspett preventiv.

A/CHAIRPERSON: Grazzi.

Nistieden issa lill-membri ta' l-udjenza tagħna jagħmlu l-interventi tagħhom.

Sur Mifsud, nitolbok tieħu postok mal-Mejda, tixgħel il-microphone u formalment tidentifika ruħek u l-għaqda li inti qed tirrappreżenta.

IS-SUR JOSEPH MIFSUD (Forum Żgħażagħ Laburisti): Jien għadni membru tal-Foundation for Welfare Services li tikkoordina l-Aġenzija sedqa, pero' hawnhekk se nitkellem f'isem il-Forum Żgħażagħ Laburisti.

Dawn il-proposti li ġew quddiemna f'forma ta' punti għad-diskussjoni, aħna nissapportjawhom kollha kemm huma.

Huma punti li aħna diġa' pproponejniehom f'kitbiet, artikli u stqarrijiet li għamilna sa minn sentejn ilu, proprju fit-12 ta' Awissu, 1996 meta f'Għawdex kellna l-ewwel każ serju ta' persuna li kienet qed tiġġieled mal-mewt.

Dak kien l-ewwel każ ta' mewt mid-droga ecstasy.

Veru li għadu kemm kellna disgrazzja oħra u din hija ħaġa ta' niket, pero' qegħdin nieħdu pjaċir fis-sens li minħabba d-disgrazzja ċċaqlaq kulħadd.

Qabel ma kellna disgrazzja, kulħadd kien qisu jattakka lil xulxin; forsi din l-issue konna nużawha b'mod politiku u ma konniex qegħdin nagħtu kas li fl-aħħar mill-aħħar se nibdew nitilfu l-ħajjiet.

Naħseb li issa wasal il-punt li jkollna l-guts ninsew il-politika u ninsew il-voti u nkunu iebsin kemm hemm bżonn, anke jekk ma nkunux popolari u forsi anke nitilfu l-voti.

Din il-problema m'għandhiex tintuża bħala tug of war bejn il-partiti politiċi imma għandna nsibu l-aħjar formola biex insalvaw liż-żgħażagħ u kif għidt int, Sinjura President, din il-ġimgħa stess fil-Parlament, inserħu ras il-ġenituri li uliedhom ma ħarġux mid-dar biex ma jirritornawx u jkun hemm biss it-telefonata li tinformahom li t-tifel jew tifla tagħhom jinsabu l-isptar f'qagħda gravi.

Biex aħna intejbu dawn il-proposti ta' punti għad-diskussjoni, nixtiequ nagħmlu proposti oħra biex inkunu iktar speċifiċi f'ċerti punti.

F'dawn il-punti ssemmiet is-2.00 a.m. bħala l-ħin ta' l-għeluq.

Aħna nemmnu li wieħed ma jistax jagħti ħin sat-3.00, sa l-4.00, sal-5.00, jew sas-6.00 a.m. Ħalli ngħidlek għaliex.

Għaliex party jista' jibda fit-8.00 a.m. u jibqa' sejjer sal-11.00 p.m. jew sa nofsilejl.

Allura xorta għandek dak l-ispan ta' ħin fejn bilfors ikollok tieħu l-ecstasy biex iddum tiżfen dawk is-sigħat kollha.

Jekk jiġi xi ħadd hawnhekk jgħidli li jdum jiżfen dawk is-sigħat kollha mingħajr il-bżonn ta' ecstasy jew ta' xi ħaġa oħra, jien bilfors nistaqsi kif f'Malta m'għandna lil ħadd li rnexxielu jirbaħ midalja tad-deheb fl-Olympic Games.

Għax jekk għandna żgħażagħ b'saħħithom daqshekk li jdumu jiżfnu dawk is-sigħat kollha mingħajr bżonn l-għajnuna ta' dawn id-drogi illeċiti, allura għandna nirbħu l-medalji fl-Olympic Games!

Aħna nemmnu li għandu jingħata ħin speċifiku, jiġifieri jekk jingħata permess, dan għandu jkun għal five hours jew six hours.

Issa ħalli niddiskutu fuq kemm għandu jkun dan il-ħin, imma għandu jkun speċifiku.

Jien nemmen li għandha titwaqqaf rave commission kif waqqfu pajjiżi oħra, fosthom l-Isvezja, biex din il-problema tiġi tackled.

Fl-aħħar konferenza tal-United Nations li kont preżenti għaliha jien, ġew diskussi il-metodi ta' kif se jiġġieldu aħjar id-droga.

Matul din il-konferenza l-UNESCO stess qassmu pubblikazzoni dwar synthetic drugs kif ukoll taħriġ dwar kif taħdem din il-kummissjoni.

Jiġifieri mhux biss hemm regolamenti, imma għandek kummissjoni speċifika bejn l-awtoritajiet, bejn il-pulizija, bejn il-prevention agencies, eċċ., li tagħmel monitoring ta' dak li jkun għaddej, għaliex jista' jkun li llum nagħmlu regolamenti mod u xahar ieħor toħroġ xi ħaġa ġdida.

Allura rridu nkunu qed nagħmlu sorveljanza kontinwa biex dejjem intejbu dak li diġa' hemm.

Dik hija waħda mill-proposti tagħna.

Jien nemmen li wasal iż-żmien li membri fil-Korp tal-Pulizija u fl-Armata jkollhom drug free test.

Kull min ikun involut fil-korp u f'awtoritajiet bħal dawn, għandu jkollu ċertifikat huwa wkoll li ma jeħux droga.

Għaliex qed ngħid dan?

Għaliex kellna każijiet fejn pulizija u persuni fl-Armata tressqu l-qorti dwar traffikar u anke pussess ta' droga.

Jekk l-ecstasy tittieħed qabel party, s'issa l-pulizija ma tistax tkun taf jekk persuna ħaditx l-ecstasy jew le, allavolja dik il-persuna tkun qed titbellagħ, allura forsi għandna nistudjaw il-possibbilta' li jidħol id-drug test fejn jekk trid, il-pulizija tittestja dik il-persuna li jkollha fiha suspett raġonevoli - inti ma tistax tittestja kull persuna - biex tara jekk ħaditx droga jew le.

Niġi issa għal bouncers.

Jien nemmen li wasal iż-żmien li l-bouncers ikunu kontrollati.

Ħafna drabi dawn ikunu pulizija mħallsa mill-organisers.

Issa jekk jiġri inċident, mhux qed ngħid li ġara hekk, imma qed ngħid "jekk", dawn ma' min se jżommu, mal-Korp tal-Pulizija u jgħidu l-verita', jew inkella jiġbdu lejn min ikun ħaddimhom?

Allura qed nagħmlu l-proposta li l-bouncers ikunu jew awtorizzati, ikunu b'liċenzja u jkollhom ċerti drittijiet, jew inkella l-bouncers li jkunu pulizija, ma jagħżilhomx il-promotur, imma jintagħżlu mill-Korp meta jkun ħareġ il-permess.

Rigward il-ħlas, għaliex hawnhekk tqum ukoll il-kwestjoni tal-ħlasijiet, parti mill-garanzija ta' dawk li jkunu qed jorganizzaw il-party, għandha tkun ukoll bħala ħlas għal dawn l-impjegati u allura l-ħlas jittieħed mill-bond tal-garanzija biex il-pajjiż ma jkunx qed jiffinanzja hu dawn il-parties.

Issemmiet il-kultura, u b'dispjaċir ninnotaw li fl-aħħar snin persuni mdaħħla f'dawn l-organizzazzjonijiet, per eżempju ċertu DJs li anke tressqu l-qorti u nstabu ħatja ta' akkużi ta' droga, daħħlu qisha kultura u pprovaw jagħmlu enfasi … Kienet qed tinbet l-idea li l-occasional user qatt ma jista' jkun addict u bdiet issir distinzjoni bejn soft drugs u hard drugs.

Allura kellna min beda jgħid li l-eroina tagħmillek il-ħsara waqt li l-kannabis jew ecstasy waħda, ma tagħmillekx ħsara.

Hawnhekk hawn sħabna li huma nvoluti fir-riabilitazzjoni, il-Caritas u l-OASI, li jistgħu jgħidu li ż-żgħażagħ li hemm għar-riabilitazzjoni bdew mix-xorb ta' alkoħol b'mod abbużiv jew inkella mill-kannabis.

Mela allura mhux kif qed jgħidu li l-kannabis ma twassalx għall-eroina għax min qiegħed fuq l-eroina jew qiegħed għar-ribilitazzjoni, b'xi mod beda … Li rrid ngħid hu li hemm bżonn li din il-kultura nneħħuha.

Jien naħseb li l-Aġenzija sedqa qed tagħmel xogħol tajjeb u fir-rigward ta' programmi ta' outreach, s'issa għandha programmi tajbin fil-qasam ta' l-edukazzjoni primarja u sekondarja, pero' nemmen li m'aħniex nilħqu lil dawk il-persuni li m'humiex jisimgħu l-priedka.

Lil dawk m'aħniex nilħquhom.

Allura għandu jkun hemm programmi ta' outreach lejn persuni bi problema u jekk hemm bżonn, għal dawn il-programmi nużaw is-servizzi ta' żgħażagħ li jkunu affrontaw il-problemi, ikunu qalu le, u jkunu għamlu snin ta' sagrifiċċju fi programm ta' riabilitazzjoni.

Uħud minn dawn ma jsibux jaħdmu u allura tajjeb nużawhom f'dawn is-servizzi ta' outreach biex huma stess ikellmu lil żgħażagħ oħra.

Nerġa' nenfasizza wkoll il-bżonn li dawk li jispiċċaw mill-programm ta' riabilizzazzjoni ma jispiċċawx fit-triq bla xogħol.

Naħseb li l-proposta li kien hemm, anke mill-Aġenzija sedqa stess, li dawk iż-żgħażagħ li jkunu ħarġu mill-ħabs u żgħażagħ li jkunu għamlu programm ta' riabilitazzjoni, jagħmlu koperattiva bejniethom bl-għajnuna u riżorsi tal-Gvern biex jaħdmu u jaqilgħu xi ħaġa u mhux jispiċċaw jittalbu u jinġemgħu ħdejn id-Detox Centre.

Fil-bars ta' ħdejn id-Detox Centre qed ikollna nies li jqattgħu ġurnata sħiħa hemmhekk, jiftehmu kif se jagħmlu holdups u lil min se jattakkaw, eċċ. Wasal iż-żmien li lil dawn il-persuni niġbruhom flimkien f'xi day centre.

Bħalma għandna day centres għall-anzjani, tajjeb li dawn il-persuni wkoll ikollhom post fejn ikunu jistgħu jiltaqgħu u jilgħabu logħba billiard u mhux jintelqu fit-triq.

Wasal iż-żmien ukoll li jkollna crisis intervention centre.

Din dejjem enfasizzajtha bħalma jafu sħabi tal-Foundation.

Nafu li jekk fil-għaxija nsibu persuna bil-vizzju tad-droga mitluqa ma' l-art, m'għandniex fejn neħduha.

Hemm bżonn li jkun hemm intervention centre fejn jittieħdu dawn il-persuni.

Anke jekk il-pulizija tarresta persuna bħal din, x'se tagħmel biha?

Mhux titfgħu fiċ-ċipp, imma f'dak il-ħin ta' kriżi inti tista' ssalvah dak il-bniedem.

Naħseb li jekk nimxu fuq dawn il-pjanijiet u forsi anke fuq pjanijiet oħra, inkunu qegħdin nagħmlu ftit biex nibdew niġġieldu din il-problema.

Din il-problema qiegħda magħna u se tibqa' magħna, issa kemm għandna guts niġġieldulha flimkien jgħodd.

A/CHAIRPERSON: Nirringrazzjak.

Xtaqt nissuġġerixxi li jekk hu possibbli tgħaddi lil dan il-kumitat kopja tar-revista li għamilt aċċenn għaliha.

IS-SUR JOE MIFSUD: Sinjura President, nippreżenta lill-Kumitat:-

Estratt mill-pubblikazzjoni "Peddro" maħruġ mill-UNESCO u l-Kummissjoni Ewropea fi Frar 1998, intitolat "Synthetic Drugs: a new challenge for prevention?".

A/CHAIRPERSON: Qabel ma nkomplu, nixtieq ngħidilkom li hawn membri minn NET Television li jixtiequ jidħlu fil-Kamra sabiex anke huma jieħdu filmat ta' din il-laqgħa.

Hawn oġġezzjoni?

Insejjaħ issa lis-Sur Philip Fenech.

IS-SUR PHILIP FENECH (President, Hospitality and Leisure Division, General Retailers and Traders Union): Jien naqbel ħafna ma' dak li qal Joe Mifsud u biex ma noqgħodx nirrepeti, nista' mmur mill-ewwel għall-punch-line, biex ngħidu hekk.

Ftit ilu, qabel ma kellna l-aħħar inċident, aħna konna ppubblikajna lista ta' kondizzjonijiet għax ħassejna li l-pajjiż wasal għall-upgrading ta' l-industrija tad-divertiment.

Dawn il-kondizzjonijiet huma bażati fuq leġislazzjoni Ingliża, primarjament fuq il-Public Entertainment Licences (Drug Misuse) Act ta' l-1997.

Jiġifieri dak li qed jiġri Malta m'hu xejn ġdid ħlief dak li ġara ħames snin ilu f'pajjiżi barranin.

Fil-fatt tajjeb li ngħidu li din l-epidemija li hawn bħalissa, l-Ingilterra diġa` hija old fashioned għall-fatt li dawn irrealizzaw li l-ecstacy toqtol.

Mela jien inħoss li għalkemm iż-żgħar tagħna kollha jaħsbu - u naħseb anke jien kont nemmen dan meta kelli 15, 18-il sena - li jiġri x'jiġri qatt m'hu se jiġri lilhom imma se jiġri lill-ħbieb tagħhom, nixtieq li nkunu ftit pro-attivi, fis-sens li l-istorja li għandna quddiemna u li diġa' ġrat l-Ingilterra, nużawha bħala test case għalina.

Naf li hija diffiċli li nkunu daqshekk pro-attivi u nużawha bħala eżempju għalina, pero' l-iskop ta' dawn ir-regolamenti li għamilna huwa proprju biex inkunu ċerti li l-postijiet ta' divertiment ma jkunux mezz ta' tixrid tad-droga.

Naturalment dawn huma guidelines biex naċċertaw ruħna li l-ebda klijent - ħalli nsejjaħlu "klijent", forsi l-kelma hija prudenti wisq - ma juża dawn l-istabbilimenti biex jittraffika d-droga u iktar agħar, jekk ikun hemm xi sidien li huma nvoluti wkoll, għax jien ma neskludi xejn.

Mingħajr l-ebda nuqqas ta' rispett lejn ħadd, nixtieq nuża l-aħħar inċident li kellna nhar is-Sibt f'Gianpula bħala test case.

Apparti li għamilt ir-riċerka tiegħi, lili qaluli li dawn il-kondizzjonijiet kollha ġew mħarsa kemm mill-organisers u kemm mis-sidien ta' dan l-istabbiliment.

Pero' naturalment bħalma għidt f'kumment fil-gazzetta, l-ebda sistema m'hija foolproof għall-fatt li jekk xi ħadd se jibla' xi ħaġa qabel ma jmur ġo party, inti m'għandek l-ebda kontroll fuqu.

Dan jista' jaqa' u jmut kullimkien.

Issa jekk se mmorru għal xi ideat arkajċi - u ngħid "arkajċi" għax ipprovawhom postijiet oħra u ma ħadmux - … Dawn ipprovaw iwaqqfu dawn l-attivitajiet ta' divertiment b'ħinijiet u affarijiet oħra iżda minflok, tefgħuhom underground u spiċċaw agħar.

Dan it-tifel fis-2.00 a.m. miet.

Jiġifieri ejja għall-argument ngħidu li kien hemm xi kondizzjoni li fis-2.00 a.m. dawn il-parties kellhom jieqfu, dan it-tifel xorta kien imut.

Jien nirrappreżenta lill-industrija u nixtieq niddefendiha għax wara kollox huma ftit in-nies li qegħdin iħammġuha, u forsi qegħdin iħammġuha b'nuqqas ta' edukazzjoni wkoll.

Mhux qed ngħid għal dawk in-nies li qegħdin hemm biex jagħmlu l-flus, imma għal dawk in-nies li jew importaw din il-kultura - din hija kultura importata, m'hemm xejn ġdid, il-glam tagħha, il-hype tagħha huwa l-istess bħalma ġara x'imkien ieħor - … Jien ngħidilhom li huma vittmi u forsi l-Aġenzija sedqa tista' tgħin iktar f'dan is-sens.

Jien inħoss li min-naħa tagħna għamilna dawn il-parametri biex ikun hemm iktar kontroll u ma naħsibx li nistgħu nagħmlu iktar milli hawn f'dawn ir-regolamenti.

Nerġa' ngħid li dawn huma carbon copy ta' dak li ġara barra minn Malta, pero' a serious education campaign hija importanti.

Illum iż-żgħażagħ iridu jirrealizzaw li anke nofs pillola ecstacy tista' toqtol, għax streetwise qed jgħiduli … Tajjeb ngħid li jien ilni fl-industrija tad-divertiment għal dawn l-aħħar 25 sena u kuljum inkun barra sal-5.00 a.m. u r-rapporti tiegħi lejn kull kumitat huma dejjem streetwise.

Jien inservi speċi ta' bridge u nista' ngħid li waħda mill-crazes li hawn għaddejja fl-irħula - irħula fis-sens li dawn jista' m'għandhomx drug culture, edukazzjoni, forsi kelma ftit iebsa hawn Malta imma hekk hu - hija "min jibla' l-iktar!".

Din ġrat ukoll fl-Ingilterra.

Din hija injoranza grassa u jridu jirrealizzaw li iktar ma jibilgħu, iktar qed jissograw.

Anke nofs waħda, it-tolerance tiegħek … Jien m'iniex tabib imma naf li l-ecstacy tiġġammja s-sistema li tikkontrolla t-temperatura tal-ġisem.

M'hemmx antidote għaliha bħalma hemm għal drogi oħrajn u għal dik ir-raġuni diffiċli biex issalvah bniedem, għax kemm jekk tagħtih upper u kemm jekk tagħtih downer, tista' toqtlu.

Naħseb li drug taking is a very personal decision u finalment huwa l-bniedem stess li jrid jikkonvinċi lilu nnifsu għax għalkemm aħna qed nagħmlu minn kollox biex id-droga ma tkunx f'postijiet tad-divertiment, jekk persuna wants to defy the system dejjem hemm mezzi.

Sinjura President, qabel nagħlaq nixtieq nippreżenta lill-kumitat:

Kopja ta' artikolu li deher fil-gazzetta "The Times" ta' l-20 ta' Ottubru 1998, intitolat "Rave parties: controlling abuse".

A/CHAIRPERSON: Nirringrazzjak, Sur Fenech.

L-Onor.

RITA LAW: Fil-parti tal-Kodiċi tal-Liġijiet tal-Pulizija ta' l-1995 li titkellem dwar l-eta` tad-dħul, hemm li persuna taħt l-eta` ta' 16-il sena ma tistax tidħol ġewwa lokalitajiet ta' divertiment.

Peress li hawnhekk hawn preżenti wkoll persuni li jorganizzaw dawn id-discos, nixtieq nistaqsihom jekk hux veru li jitolbuhom jaraw il-karta ta' l-identita`.

Jien staqsejt lil diversi żgħażagħ li jmorru f'dawn id-discos u qaluli li rari jitolbuhom il-karta ta' l-identita`.

Jien ma nħossx li żgħażagħ li jkunu għadhom taħt is-16-il sena għandhom jattendu dawn id-discos, pero' naturalment ma jfissirx li għax inti għandek iktar minn 16-il sena tista' tagħmel ċerti affarijiet jew inkella tista' tieħu d-drogi.

Jien inħoss li bħala parti minn prevention programme, trid tipprova tħajjar lit-tfal taħt is-16-il sena għal attivitajiet oħrajn.

Per eżempju, billi l-Istat iħajjarhom aktar lejn attivitajiet sportivi jew għal xi attivita' oħra li meta tagħlaq is-16-il sena, ma twasslekx għal ħsieb li biex tiddeverti trid bilfors tmur ġo disco.

Ħaġa oħra li nħoss li l-liġi għandha tagħfas fuqha hija proprju dwar dawn l-istabbilimenti.

Inħoss li meta f'xi stabbiliment, għal darba, darbtejn, ikunu saru xi inċidenti, speċjalment bħal dak li ġara dan l-aħħar, il-liġi għandha tkun iebsa billi anke tagħlaq dak l-istabbiliment għal xi perjodu ta' żmien.

Meta tagħmel dan il-pass int tkun qed iġġiegħel lis-sid ta' l-istabbiliment joqgħod attent x'nies idaħħal hemm ġew għax ġaladarba dan jaf li jekk jinqala' xi inċident l-istabbiliment tiegħu se jagħlquhulu, awtomatikament hu se joqgħod aktar attent u jagħmel aktar kontroll fuq dak li jkun qed jiġri ġol-premises tiegħu biex jevita li jiġru inċidenti u jagħlqulu l-istabbiliment tiegħu.

IS-SUR JOSEPH CHETCUTI: (Assoċjazzjoni Ġenituri, Inħarsu 'l Uliedna).

Filwaqt li llum qed niddiskutu dawn ir-regolamenti dwar iż-żamma ta' discos, ninsabu preokkupati għaliex kellna żewġ każi ta' żgħażagħ li mietu ġewwa l-post fejn kienu qed jiżfnu.

Pero' aħna nixtiequ nfakkru li każi ta' imwiet ilu jkollna mhux ħażin.

Matul is-snin, għexieren ta' żgħażagħ u nies oħra mietu mfarrka fil-karozzi tagħhom wara li qattgħu xi ħin jiddevertu u jixorbu.

Allura għaliex dawn ma mietux fil-post tad-divertiment, ħadd ma jħossu responsabbli?

Lil dawn żgur li xi ħadd sqihom u biegħilhom kwantita` kbira ta' xorb alkoħoliku li kien il-kaġun tal-mewt tagħhom.

GĦaldaqstant aħna rridu li dawn ir-regolamenti japplikaw għal firxa sħiħa ta' l-industrija tad-divertiment u mhux sempliċement għad-discos u l-parties.

Dan proprju minħabba l-mod li forsi bi ftit kontroll tħalliet tiżviluppa l-industrija tad-divertiment.

GĦandna nkunu kuraġġjużi u naraw li jittieħdu deċiżjonijiet li 'l quddiem uliedna jfaħħruna għalihom u mhux jisħtuna.

Rigward il-punti għad-diskussjoni li ressaq il-kumitat, aħna naqblu magħhom kif naqblu wkoll ma' proposti li diġa` saru, pero' aħna ma narawx differenza bejn disco u party li jsir barra u ieħor li jsir ġewwa.

Aħna ma narawhiex din id-differenza.

L-istess regolamenti għandhom jgħoddu għat-tnejn.

Aħna nipproponu - u forsi din ma tinżilx tajjeb ma' kulħadd, imma aħna qed nitkellmu mill-qalb ta' ġenituri li mhux se noqogħdu nistennew lil uliedna jmutu qabel ma nitkellmu - li disco party jew attivita` ta' divertiment jdum ħin stabbilit kif qal is-Sur Joe Mifsud, per eżempju, erba' jew ħames sigħat u l-attivita' għandha tibda mhux aktar tard minn ċertu ħin, per eżempju, għal xi l-10.00 p.m., u mhux tibda f'xi nofsilejl jew is-1.00 a.m. Dawn huma dettalji li jridu jiġu miftiehma.

Dwar il-ħin ta' l-għeluq għandhom jittieħdu in konsiderazzjoni dawk il-ħaddiema li jkollhom jaħdmu l-lejl kollu biex jaqilgħu l-għajxien tagħhom, kif ukoll għandu jiġi żgurat id-dritt tal-mistrieħ għal kulħadd.

Nipproponu wkoll li nibdew nieħdu ħsieb li min jattendi dawn l-attivitajiet - din issemmiet ukoll diġa' - ikun ta' eta` xierqa.

GĦalhekk f'attivitajiet ta' divertiment li jkunu se jdumu iktar minn nofsilejl, ma jitħallewx jidħlu dawk iż-żgħażagħ li jkunu taħt it-18-il sena.

'L hemm irridu nersqu.

Din tas-16-il sena, irridu naraw kif se naħdmu fuqha.

GĦandha tibda titħaddem il-proof of age billi ssir obbligatorja li tintalab l-identity card.

Kull min jinqabad li daħal taħt l-eta` għandu jeħel multa u l-organizzatur jeħel ukoll imqar Lm40 jew Lm50 għal kull bniedem li jkollu taħt l-eta` hemm ġew.

Jekk mhux se nkunu drastiċi, m'aħna se naslu qatt.

Sinjura President, aħna nħossu wkoll li l-uffiċjal li jawtorizza l-liċenzja u l-organizzatur jew l-owner tal-post għandhom ikunu accountable.

Il-liċenzja għandha toħroġ f'isem l-organizzatur u mhux f'isem xi kumpannija li xi ħadd jista' jistaħba warajha jekk ikun hemm każ ta' qorti.

Jekk jinstab li jkunu daħlu nies aktar milli tistipula l-liċenzja, l-organizzatur għandu jeħel multa li tammonta, per eżempju, għal 150% tal-prezz ta' l-entratura għal kull persuna li jkun hemm żejda fil-post u mhux jeħel xi Lm100 meta jkollu xi elf ruħ żejda!

Mill-banda l-oħra jekk l-attivita' ddum aktar mill-ħin stipulat, l-organizzatur jeħel, per eżmpju, Lm2 għal kull persuna li setgħet tidħol skond kif stipulat fil-liċenzja.

Il-multi jridu jkunu ħorox inkella mhux se naslu.

Barra li jibqa' jsir l-iċċekkjar mill-pulizija għal xi droga moħbija fil-post qabel tibda l-attivita` - nisperaw li dan ma jsirx filgħodu imma jsir ftit minuti qabel ma tibda l-attivita' - għandhom jiġu ċċekkjati l-faċilitajiet u s-sigurta` tal-post.

Per eżempju, għandu jiġi ċċekkjat li t-tagħmir tal-fire fighting ikun adegwat u serviced u l-ħruġ ta' emerġenza ma jkunx imblokkat.

Għal dawn għandu jidħol responsabbli s-sid tal-post.

Nipproponu li proprjeta` tal-Gvern m'għandhiex tinkera jew tintuża għal parties jew discos sakemm dawn l-attivitajiet ma jkunux tassew alcohol free u drug free events u bil-kondizzjoni li jkun hemm adult responsabbli li jara li ma jsirx xort'oħra.

Kulħadd jaf x'ġara lejliet l-ewwel tas-sena f'Dar il-Mediterran, m'hemmx għalfejn noqogħdu nespandu.

Barra l-use of hard drugs, għandna nieħdu ħsieb l-abbuż ta' l-alcohol u ma jitħallewx isiru open bar parties, happy hours u alcohol promotions li sfortunatament isiru f'nofs ta' lejl.

Diġa` bdew jidhru l-ewwel riklami ta' open bar parties għall-Milied li ġej.

Naqbel ukoll ma' proposta li diġa` ssemmiet, ċioe' li wieħed għandu jistaqsi kemm tagħmel sens li pulizija li jkun off duty jiġi impjegat minn party organiser biex iservi ta' security officer privat.

Dan jista' joħloq konflitt meta l-pulizija jinzerta jkun duty u jkun hemm bżonn li jittieħdu xi passi kontra dawk li joffrulu dan l-impjieg part-time?

Bħala deterrent, jista' jiġi introdott xi forma ta' random anti-doping test?

Jekk jeżisti xi strument bħalma hu l-breathalyser iżda li f'dan il-każ flok alcohol jimmarka l-preżenza ta' xi sustanza illegali fid-demm, aħna nħossu li dan għandu jinġieb u jibda jintuża.

Il-breathalyser test kien ta' deterrent u forsi dan li qed nissuġġerixxu jaħdem ukoll.

Fejn tidħol il-kondotta ta' l-organizzaturi u d-disc jockeys - dan il-punt issemma wkoll fir-regolamenti tagħkom - din għandha tapplika wkoll għal dawk in-nies li jservu ta' door checkers, bouncers jew floor security.

Dawn għandhom ikunu nies ta' karattru u kondotta bla ebda passat dubjuż u għandhom jiġu reġistrati mal-pulizija dawk in-nies li jkunu se jiġu mqabbda jagħmlu dan ix-xogħol qabel ma tinħarġilhom liċenzja.

Dan qed nigħduh għaliex f'idejna għandna rapport maħruġ mill-police research group tal-Home Office ta' Londra fejn skoprew li xi traffikanti tad-droga ddeffsu ma' kumpanniji Ingliżi li jipprovdu s-security u qed jużaw strateġija msejħa "control the doors, control the floors" biex imexxu n-negozju u t-traffikar tad-droga.

Jekk mill-banda l-oħra ma jirnexxilhomx jidħlu huma stess bħala security, dawn qed jimminaċċaw jew jixtru lis-security officers biex jagħlqu għajnejhom.

F'dan ir-rapport instab ukoll li ntużaw tfajliet biex idaħħlu d-droga għax forsi lit-tfajliet ma jfittxulhomx daqs l-irġiel.

Skond dan ir-rapport ukoll, esperiment li rnexxa kien li jitwaħħlu amnesty security strong boxes ħdejn il-bibien tal-post fejn il-klijenti jiġu mitluba jarmu fihom id-droga jew kwalunkwe oġġetti oħra illegali wara li jkunu ġew avżati li ma jistgħux idaħħluhom magħhom.

Instab li din il-miżura kienet effettiva u meta kull tant żmien jiftħuhom - iċ-ċwievet tal-kaxxi jkunu f'security boxes f'idejn il-pulizija - sabu fihom diversi oġġetti illegali, fosthom droga.

Fl-aħħar nett għandu jsir sforz qawwi biex jiġi żgurat li kemm ir-regolamenti eżistenti u kemm dawk li jitfasslu minn dan il-kumitat, jiġu nforzati kontinwament u rigorożament għax inkella llum inkunu ġejna hawnhekk għalxejn.

Sinjura President, nixtieq nippreżenta lill-kumitat:-

Kopja ta' proposti li l-Assoċjazzjoni Ġenituri, Inħarsu 'l Udiedna ħejjiet b'konnessjoni mar-regolamenti għaż-żamma ta' discos u parties.

A/CHAIRPERSON: Sur Chetcuti, xtaqt nifraħlek ta' l-inizjattiva tiegħek li waqqaft din l-għaqda ta' ġenituri.

Nistieden issa lis-Sinjura Sina Bugeja, Chief Executive ta' l-Aġenzija sedqa.

MS SINA BUGEJA (Chief Executive Officer, Aġenzija sedqa): Bażikament naqblu mar-regolamenti proposti li kellna elenkati fuq il-lista li rċevejna.

Ovvjament konna wara dawn is-suġġerimenti, pero' hemm xi punti li xtaqt niftaħ naqra iktar fuqhom.

Per eżempju, fejn qed nitkellmu fuq it-team ta' trained medical staff jirriżulta li kien hemm anke talbiet biex it-team ikun preżenti biss minn ħin sa ħin.

Din assolutament ma tagħmilx sens.

Ħadd m'għandu garanzija li jkollu t-team preżenti sa l-4.00 a.m. għax inċident jista' jiġri sa dak il-ħin.

Naħseb li din assolutament ma tagħmel l-ebda sens.

Issemmew ħafna suġġerimenti validi mill-ispeakers ta' qabli u kollha jridu jittieħdu into consideration.

Jien nixtieq inqajjem punt wieħed.

Qed inħarsu lejn ir-regolamenti u lejn x'għandu bżonn isir immedjatament u naqbel magħhom perfettament, imma nissuġġerixxi li nħarsu iktar fit-tul.

X'se jiġri, per eżempju, meta ndaħħlu l-anti-doping test u nidentifikaw dawk in-nies li għandhom il-problema?

Jekk se nħarsu biss lejn id-deterrent legali u nitfgħuhom f'xi ċella, din m'hijiex se tkun is-soluzzjoni.

Hemm bżonn inkomplu nippjanaw għal secondary prevention programmes fejn dawn in-nies li nidentifikaw bi problema, se jkollna intervent lejhom.

Aħna diġa' qed naħdmu fuq secondary prevention għaliex nemmnu fiha bis-sħiħ.

Is-Sur Joe Mifsud semma l-outreach u rrid ngħid li diġa` għandna tliet proġetti ta' outreach li diġa' qegħdin jiġu implimentati.

F'dawn il-programmi, nies qed imorru apposta fejn hemm il-problema.

Barra minn hekk għandna wkoll ippjanat secondary prevention programme.

Ovvjament mhux se jkun widespread daqskemm nixtiequh imma għandna l-ħsieb li aktar 'il quddiem niżviluppawh.

Pero' li qed nissuġġerixxi hawnhekk huwa li meta persuna tiġi identifikata li għandha l-problema, għandha tiġi riferuta lill-Aġenzija għax din tista' tgħinu.

B'hekk inkunu nistgħu naħdmu magħha għaliex inkella mhux se nsolvu l-problema u ngħallmuha kif tista' toħroġ mill-problema.

Billi naqbdu persuna darba, ma twassal għal imkien.

Is-Sur Joe Mifsud semma wkoll il-bżonn ta' crisis intervention centre.

Veru, m'għandniex post għal crisis intervention, pero' nixtieq ngħid minn hawnhekk li min ikollu bżonn li jaħdem fuq kriżi, Dar l-Impenn li tinsab ħdejn St Luke's hija miftuħa 24 siegħa kuljum u hemmhekk isiru crisis intervention activities.

Grazzi.

A/CHAIRPERSON: L-Onor.

MICHAEL ASCIAK: Inti semmejt l-anti-doping test, attwalment dan diġa' jeżisti?

MS SINA BUGEJA: Jeżistu tipi ta' testijiet differenti, anke mingħajr ma jsir intervention fuq il-persuna.

Jiġifieri m'hemmx bżonn li jittieħed id-demm jew l-urina ta' dak li jkun.

Dawn it-testijiet jistgħu jsiru mill-għaraq tal-persuna.

Fil-preżent m'għandniex il-faċilita` biex nagħmlu dawn it-tip ta' testijiet, imma m'aħna qed nivvintaw xejn ġdid.

MICHAEL ASCIAK: Kemm idum biex jinħadem dan it-test?

MS SINA BUGEJA: Jagħtik riżultat immedjat.

Barra minn hekk, dan it-test jista' jservi bħalma jservi l-breathalyser test fis-sens li għandek deterrent.

MICHAEL ASCIAK: Dawn it-testijiet huma speċifikament għall-ecstasy?

MS SINA BUGEJA: Le; naħseb li nagħmlu żball jekk noqogħdu nieqfu fuq l-ecstacy biss.

L-ecstacy hija a designer drug li hija kurrenti bħalissa pero' żgur li s-sena d-dieħla se jkollna xi ħaġa oħra.

Il-problema trid tkun in ġenerali.

JEAN PIERRE FARRUGIA: Jien qrajt fuq dawn it-testijiet pero' wieħed irid joqgħod attent ukoll għaliex dawn mhux neċessarjament juru li dak li jkun għandu d-droga fih għax ikun ikkonsmaha dak il-ħin, imma seta' jkun ikkonsmaha ħmistax jew xahar qabel.

Jiġifieri dawn it-testijiet juruk li wieħed għandu l-problema imma mhux bilfors jikkonfermaw li din ġiet ikkonsmata f'dik il-lokalita`.

MS SINA BUGEJA: Dik tikkonferma l-punt li qed ngħid jien; li meta nidentifikaw persuna bi problema, irridu nkunu lesti bi programm biex ngħinuha.

Jekk aħna nidentifikaw li hemm problema li anke tkun ilha hemm ċertu żmien, hemm bżonn li naraw x'se nagħmlu ma' dik il-persuna għaliex billi nidentifikaw biss, m'aħniex se naslu.

MARIE LOUISE COLEIRO: Naf li l-Aġenzija sedqa kienet f'kordinament mal-ministeru fuq dawn is-sett ta' regolamenti u għalhekk xtaqt nistaqsi lis-Sinjura Bugeja dwar it-team mediku.

L-impressjoni li għandi dwar l-inċident li ġara nhar is-Sibt li għadda - ma nafx hijiex korretta jew le, għalhekk qed nistaqsi - hija li minkejja li kien hemm team mediku, dan ma kienx f'qagħda li jagħmel xi ħaġa.

GĦaliex ma seta' jagħmel xejn?

Għax il-każ tal-vittma kien daqshekk akut, jew għax fil-fatt ma kienx hemm l-expertise?

MS SINA BUGEJA: Naf li hawnhekk hawn rappreżentanti tar-Red Cross Society u naf li se jitkellmu u jiddefendu l-pożizzjoni tagħhom għax it-team li kien hemm dakinhar kien tar-Red Cross Society, pero' ejja nagħmluha ċara li meta aħna qegħdin ngħidu li jkollok team mediku preżenti, it-team mediku ma jagħmilx mirakli.

L-isptar imutu ħafna nies minkejja li jkunu f'idejn it-tobba, jiġifieri hemm l-expertise kollha.

Wieħed jista' jagħmel intervention sa ċertu limitu.

Pero' kieku dik l-ambulanza ma kenitx preżenti dak il-ħin ovvjament kien jintilef iktar ħin sakemm tiġi minn x'imkien ieħor, anke mill-isptar.

Li jkollok il-preżenza tat-team mediku m'hijiex is-soluzzjoni tal-problema imma l-problema tista' tiġi contained aħjar.

Naħseb li tajjeb li nifhmu li r-regolamenti qegħdin hemmhekk mhux bħala soluzzjoni tal-problema għax wara kollox min qed jieħu d-droga, qed jieħu riskju xorta waħda, imma biex naraw x'nistgħu nagħmlu biex issir l-inqas ħsara possibbli.

Qed inħarsu lejn l-aspett ta' health and safety iktar minn kwalunkwe aspett ieħor.

A/CHAIRPERSON: Nirringrazzjak.

Hawn xi membri oħra li jixtiequ jagħmlu xi mistoqsijiet?

IS-SUR SANDRO ROSSI (President, Moviment Żgħażagħ Partit Nazzjonalista): Qabel dan l-aħħar inċident li nqala', aħna konna diġa` ddiskutejna u ħejjejna proposti.

Naqblu mal-proposti li ntbagħtulna qabel din il-laqgħa, pero' naħsbu li hemm bżonn li fuq ċerti punti nidħlu iktar fid-dettall.

Veru li l-imwiet li qegħdin insemmu ġraw minħabba droga, pero' naħsbu li din it-tip ta' kultura tmur 'lil hinn mid-droga.

Naħseb li l-prevenzjoni għall-abbuż tad-droga rridu nibdewha primarjament permezz ta' prevenzjoni mill-abbuż ta' l-alkoħol.

Naħsbu li l-abbuż mill-alkoħol qed jibda minn etajiet żgħar ħafna.

Aħna qegħdin nagħmlu l-proposta illi parties jew discos fejn ikun hemm żgħażagħ ta' taħt it-18-il sena, għandhom isiru biss f'ambjenti li huma strettament alcohol free.

Veru li forsi hemm xi ftit ta' differenza bejn din il-mużura u r-realta` kif inhi llum, pero' naħsbu li anke r-regolamenti eżistenti jesiġu li żgħażagħ taħt it-18-il sena ma jkunux f'ambjenti fejn jinbiegħ l-alkoħol.

Għandna proposti oħrajn li bażikament huma simili għal dawk li rċevejna u allura mhux se noqgħod nirrepetihom.

Rigward il-ħinijiet u s-sound qegħdin nagħmlu l-proposta li jkun hemm stabbilit differenza minn post għall-ieħor, per eżempju, jekk post fejn se ssir attivita' huwiex soundproof jew le, jekk il-post fejn se ssir l-attivita' huwiex fl-apert jew le, jew jekk huwiex f'żona residenzjali jew le.

Naħsbu li għandu jkun hemm ħinijiet stabbiliti differenti.

Ħalli nagħti eżempju.

Il-proposti tagħna jgħidu li attivitajiet f'postijiet soundproof u li jkunu fuq ġewwa, jistgħu jdumu sal-5.00 a.m., attivitajiet f'postijiet li huma fuq ġewwa imma li m'humiex soundproof, jieqfu sal-11.00 p.m., filwaqt li attivitajiet fil-beraħ idumu sal-11.00 p.m. jekk ikunu f'żona residenzjali u sas-2.00 a.m. jekk ma jkunux f'żona residenzjali.

Punt ieħor importanti li s'issa qatt ma semmejna huwa l-limitu tas-sound.

Naħseb li importanti ħafna li nagħtu kas tal-limitu tas-sound, kemm minħabba l-effett fiżiku li jaf ikun ta' ħsara permanenti għaż-żgħażagħ li jkun hemm, u kemm minħabba l-effett psikoloġiku għal waqt il-parties.

Kif rajna dan l-aħħar u kif smajna anke mill-media, l-aħħar inċident seħħ f'sitwazzjoni fejn tista' tgħid li dawn is-suġġerimenti li qed nipproponu ġew osservati.

Tajjeb li dawn ir-regolamenti nattwawhom bl-aħjar mod, pero' naħseb li rridu mmorru daqsxejn 'lil hinn mill-problema at face value u nipprovaw nifhmu verament għaliex qed ikun hawn dan l-abbuż, għaliex qed ikun hawn din il-craze sħiħa fuq dawn il-parties.

Fl-opinjoni tagħna, waħda mir-raġunijiet tista' tkun l-istress u l-pressure qawwija li qed ikun hemm fuq it-tfal u ż-żgħażagħ mis-sistema edukattiva.

Hija pressure li takkumula fuqhom.

Tibda mindu jkunu fil-livell ta' l-edukazzjoni primarja u tkompli żżid matul is-snin.

Sur President, ħafna drabi jsir il-punt li ma tantx hawn alternattivi ta' divertiment.

Naħsbu li tkun inizjattiva tajba kieku l-faċilitajiet sportivi u kulturali jiġu żviluppati, pero' naħsbu wkoll li inizjattivi ġejjin miż-żgħażagħ infushom - per eżempju, l-attivitajiet organizzati mill-grupp Voices, il-pantomime jew ċerti musicals u festivals oħrajn - għandhom jiġu nkoraġġiti b'tali mod li iktar żgħażagħ jitħajru jipparteċipaw fihom kemm bħala udjenza u kemm bħala parteċipanti.

GĦal dan il-għan qed nipproponu li jitwaqqaf kumitat jew xi entita` oħra, fejn ikun hemm rappreżentanza tal-ministeri tal-politika soċjali u ta' l-edukazzjoni, kif ukoll ta' l-Aġenzija sedqa u aġenziji simili u tal-Kunsill Nazzjonali taż-Żgħażagħ, u l-għan ta' dan il-kumitat ikun preċiżament li jiffaċilita u jippromwovi dawn it-tip ta' attivitajiet.

Sinjura President, qabel nagħlaq nippreżenta lill-kumitat:

Kopja ta' proposti għad-diskussjoni dwar regolamenti għaż-żamma ta' discoes u parties.

A/CHAIRPERSON: Nirringrazzjak.

Nitlobkom iżżommu l-interventi tagħkom qosra sabiex ikollna ħin għal kulħadd.

IS-SUR MICHAEL CASSAR (Assistent Kummissarju tal-Pulizija): Nafu li bħal drogi oħra l-ecstasy toqtol.

Forsi llum l-idea li hawn, partikolarment fost iż-żgħażagħ, hija dwar l-ammont; kemm trid tieħu ecstasy biex toqtlok, pero' din hija nuqqas ta' edukazzjoni li għandhom iż-żgħażagħ.

Forsi llum nista' nitkellem aħjar mill-bieraħ u ngħid li hemm bżonn li jsir studju serju sabiex naraw mhux biss il-ħsara ta' l-ecstasy, iżda wkoll ix-xorb ta' dawn l-energy drinks imħallta ma' l-alcohol, plus l-ecstasy jew drogi oħra.

Jien naħseb li dan huwa punt li forsi qed nimmissjaw.

Jidher ċar li abbuż ta' energy drinks - qed ngħid għal iktar minn wieħed jew tnejn, pero' jrid isir studju ta' esperti li żgur jifhmu iktar minni dwar dan - u alcohol huwa lethal.

Jiġifieri anke waħedhom, anke mingħajr l-użu ta' l-ecstasy, tista' ssir il-ħsara.

Naturalment, jekk tkun qbiżt ċertu limitu, tkun iktar lethal jekk tiġi abbużata anke ecstasy waħda.

Irrid ngħid li fir-rave party ta' nhar is-Sibt ir-regolamenti proposti ġew imposti u mħarsa.

Anke jien rajt li dawn kienu qed jiġu osservati, fil-fatt kienu osservati kollha to the letter u l-organiser kien qiegħed tajjeb.

Nista' ngħid li dak inhar kulħadd għamel xogħlu tajjeb, it-team mediku, il-pulizija, l-organiser, kull min kellu parti f'dik l-attivita'.

Pero' dan ma jistax jipprevjeni li jkollna żgħażagħ li jabbużaw mid-droga.

Issa jabbużaw minnha fejn?

Ġewwa?

Jien ngħid li jabbużawha fejn jabbużawha, xorta se tibqgħalna problema jekk dawn jibqgħu jabbużaw.

Jekk jabbużawha barra, allura żgur li l-Pulizija m'għandha l-ebda ċans li ssib id-droga li forsi kienu se jidħlu biha, imma jekk se jabbużawha ġewwa, hemm ċans li nipprevenu wħud minnhom, bħalma fil-fatt ipprevenejna.

Ovvjament dan ma jfissirx li m'humiex se jaħbuhom b'tali mod li ma jistgħux idaħħluhom.

U din twassalni għal ħaġa oħra.

Hawnhekk issemmew diversi metodi li l-awtoritajiet għandhom jieħdu.

Per eżempju, issemmiet is-secondary prevention u tip ta' halfway houses li ilhom jiġu msemmija.

Pero' ż-żgħażagħ kollha jafu bihom dawn l-affarijiet.

Jien ngħid li għandna bżonn nagħmlu xi tip ta' deterrent lil dawn iż-żgħażagħ għax jekk m'hu se jsir l-ebda deterrent … Jien mhux qed ngħid li għandna narawhom imorru l-ħabs, infatti qegħdin hawnhekk proprju biex niddiskutu l-aħjar soluzzjonijiet li nistgħu nsibu.

Għandna regolamenti li qegħdin jitfgħu r-responsabilitajiet fuq kulħadd, u dan huwa tajjeb, pero' m'humiex qed jipprevenu lill-abuser, lil min irid jikkommetti suwiċidju, għax wieħed jista' jiddiskrevih b'dan il-mod.

Issa jekk huwiex suwiċidju volontarju jew suwiċidju involontarju, finalment jekk kellna nagħtu definizzjoni tagħha, huwa suwiċidiju.

Tajjeb li wieħed iżomm f'rasu li l-ecstasy abusers huma drug abusers kemm xejn differenti minn abusers ta' drogi oħrajn.

Għaliex qed ngħid dan?

Għax mhux neċessarjament li ecstasy abuser jabbuża minn drogi oħra.

Hawn ħafna li jabbużaw drogi oħra plus ecstasy, pero' għandek grupp konsiderevoli li jabbuża l-ecstasy sempliċement f'dik l-okkażjoni, anzi, imur ifittex dak l-ambjent sabiex jabbuża dik it-tip ta' droga.

Għalhekk qed nagħmel enfażi fuq deterrent li għandna nagħmlu għal dawn iż-żgħażagħ.

MICHAEL ASCIAK: X'għandek f'moħħok meta għidt deterrent?

IS-SUR MICHAEL CASSAR: Nixtieq li għalissa nħalli dan il-ħsieb daqsxejn miftuħ sabiex wieħed jikkonsidra d-diversi ideat li jistgħu jinqalgħu.

Mill-esperjenza personali nista' ngħid li l-unika ħaġa li sservi ta' deterrent huwa meta wieħed iħoss li għandu l-libertajiet tiegħu ristretti.

Ma rridx ngħid li s-soluzzjoni li qed noffri jien hija t-tajba iżda definitely irridu nsibu soluzzjoni li tkun ta' deterrent għalihom.

MICHAEL ASCIAK: Jien qrajt fuq xi gazzetti li jkun hemm, mhux enclosures imma speċi ta' kampijiet li jmorru fihom iż-żgħażagħ fejn ikun hemm xi tip ta' regolamentazzjoni.

Dak hu li qed titkellem dwaru?

Dik hija waħda mis-soluzzjonijiet għax forsi l-piena karċerarja għal min jabbuża d-droga hija daqsxejn eċċessiva, partikolarment fil-każ ta' first time abuser, li tista' tkun iktar ta' ħsara milli ta' ġid.

Wieħed irid joqgħod attent li f'din l-istituzzjoni li trid tinħoloq, jekk tinħoloq, ikun hemm regolamenti serji li jiġu osservati u mhux sempliċement se jmorru hemmhekk bħala vakanza fejn xorta se jibqgħu fil-libertajiet u kulma se tkun tfisser għalihom hi li "U iva, ġejt illiberat, pero' irrid nagħmel xi żmien hawnhekk".

Waħda minnhom hija li dik il-persuna għandha tagħti kontribut lis-soċjeta', tħallas parti tal-ħażin li tkun għamlet.

Jiġifieri tagħti lura xi ħaġa lis-soċjeta', tagħtiha lura b'xejn mill-ħin tagħha.

L-anti-doping test - għalkemm wieħed irid jgħid li hemm kwestjoni kostituzzjonali - fl-Ingilterra qiegħed isir fuq bażi esperimentali u meta jagħmlu dan it-test lill-individwu, jinfurmawh li minkejja r-riżultat li jirriżulta minn dak it-test m'humiex se jittieħdu proċeduri kriminali fil-konfront tiegħu u li qed jagħmluh fuq bażi esperimentali.

Ma nafx pajjiżi oħra li qed jagħmlu dan, pero' l-Ingilterra għadha hekk u għadha f'fażi esperimentali ħafna.

MARIE LOUISE COLEIRO: Mr Cassar, xtaqt li forsi tispjega ftit iktar għaliex l-anti doping test huwa anti-constitutional.

IS-SUR MICHAEL CASSAR: Ħalli nieħdu l-każ tal-breathalyser test.

Meta għandek riżultat li se jwasslek biex tinkrimina persuna quddiem il-qorti … Ovvjament jekk jiena arrestajt lil xi ħadd għax ikolli raġunijiet raġonevoli li wieħed ikkommetta reat, l-ewwel ħaġa li rrid nagħmel, hekk kif ikkonstatajt li dan għamel reat, huwa li navżah bid-drittijiet tiegħu, bid-dritt tas-silenzju, u dak li jgħid jista' jintuża bħala prova.

U naturalment din hija ħaġa li jekk ir-riżultat se jkun positive, se tintuża kontra tiegħu.

Din hija kwestjoni li wieħed irid jikkonsidraha.

MARIE LOUISE COLEIRO: Jiġifieri din għadha dubjuża, m'hijiex stabbilita?

Dan il-punt huwa dubjuż jew huwa stabbilit li huwa anti-constitutional?

IS-SUR MICHAEL CASSAR: Le, mhux stabbilit għax s'issa ma kellniex ...

A/CHAIRPERSON: Ippermettili, il-Ministru Borg xtaq jintervjeni.

TONIO BORG (Ministru ta' l-Intern): Forsi nista' nintervjeni għax din konna dħalna fiha meta fl-1996 kien hemm l-abbozz dwar il-breathalyser test.

Konna dħalna fil-punt jekk il-breathalyser test imurx kontra l-Kostituzzjoni jew le, partikolarment the right to privacy li hemm taħt il-European Convention.

Fl-Ewropa hemm sentenzi li jgħidu li l-breathalyser test ma jmurx kontra l-European Convention basta jkun hemm ċerti kondizzjonijiet.

Per eżempju fil-każ tal-breathalyser test, il-Pulizija ma tistax tisforza lil dak li jkun jagħti sample, pero' jekk dan ma jagħtix sample, jeħel piena daqslikieku sabulu l-alcohol fid-demm u allura dik hija s-soluzzjoni.

Meta ġiet challenged fil-European Commission - dan kien fl-1972 u ġiet konfermata - iddeċidew li din ma tmurx kontra d-drittijiet tal-bniedem basta ma toħloqx liġi li trid jew ma tridx, bilfors teħodlu sample imma tagħmilhielu b'mod li tikkastigah jekk ma jagħtix sample.

Dik ma tmurx kontra l-kostituzzjoni.

Kien f'dan is-sens li s-Sur Cassar qal li hemm dawn id-dubji - u naf għax iddiskutejtha miegħu - dwar il-kostituzzjonalita'.

Jekk isir kif sar fil-każ tal-breathalyser test, hemm sentenzi li jgħidu li dan ma jmurx kontra d-drittijiet tal-bniedem.

A/CHAIRPERSON: Grazzi.

IS-SUR MICHAEL CASSAR: Żewġ punti żgħar li xtaqt insemmi huma dwar il-promotions li jkun hemm fuq it-tickets - jidher li issa qegħdin jinqatgħu - fejn ikun hemm messaġġi favur id-droga.

Għalkemm wieħed jista' jinterpretahom f'diversi metodi, ċerti affarijiet ikunu ċari li qed jindikaw u jippromwovu abbuż tad-droga.

Jien qed nitkellem rigward it-tickets, imma din tista' tkun ukoll miftuħa għal affarijiet oħra.

Rigward id-deployment ta' pulizija, naqbel li dan m'għandux isir fuq talba ta' l-organiser jew il-licencee tal-post direttament mal-pulizija.

Anzi hemm regolamenti ċari li din ma jistgħux jagħmluha u pulizija għandhom jiġu deployed on extra duty mid-Depot skond il-proċedura normali.

Fil-fatt dan diġa' beda jsir.

Naħseb li tkun idea tajba jekk il-bouncers u security officers mqabbda mis-sid ikunu pajżana, mhux pulizija, u naqbel li għandhom ikunu ta' kondotta tajba.

Inżid ukoll illi tkun idea tajba jekk ikollhom mqar basic first aid knowledge għax mhux f'kull stabbiliment ikun hemm pulizija għalkemm mhux il-pulizija kollha għandhom basic first aid knowledge.

Ovvjament mhux se jkun hemm medical team f'kull stabbiliment u għaldaqstant tkun idea tajba kieku tiġi introdotta xi ħaġa f'dan ir-rigward għall-bouncers.

Rigward edukazzjoni, nixtieq ngħid li għandha ssir enfasi fuq l-edukazzjoni li għandna nagħtu lill-ġenituri li għandhom responsabbilta' kbira.

F'dawn il-parties tara sixteen year olds u seventeen year olds u veru li dawn ikunu hemm b'mod legali u ħadd ma' jkun qiegħed jikser ebda liġi, pero' l-ġenituri għandhom responsabbilta' kbira.

L-ewwelnett wieħed irid jikkonsidra li dawn lanqas biss għandhom biex imorru f'dak il-post u allura qed jitilgħu ma' l-ewwel persuna li tiġi.

Barra l-ecstasy hemm diversi perikli oħra li forsi l-ġenituri m'humiex qegħdin jagħtu kashom, m'humiex konxji tagħhom u forsi jkunu konxji tagħhom meta jkun tard wisq.

Grazzi.

A/CHAIRPERSON: L-Onor.

KARL CHIRCOP: Din il-ġimgħa kont qed nitkellem ma' ex-drug addict żagħżugħ li huwa pazjent tiegħi u għaddhieli kumment fuq ir-rave parties.

Dan qalli li waħda mid-diffikultajiet li jinqalgħu hija li jekk iż-żgħażagħ jaraw stakkament qawwi ta' pulizija f'dawn il-parties, biex ma jinqabdux bil-pilloli fuqhom - ħafna drabi ż-żgħażagħ ma jixtrux pillola waħda imma jixtru tnejn jew tliet pilloli u ma jeħduhomx f'daqqa - jafu jibilgħuhom kollha f'daqqa.

X'kummenti tgħaddi fuq din l-oservazzjoni ta' dan iż-żagħżugħ?

Forsi huwa iktar għaqli li l-pulizija tkun hemmhekk pajżana?

IS-SUR MICHAEL CASSAR: Il-pulizija tmur hemmhekk pajżana.

Proprjament għandek żewġ gruppi ta' pulizija, għandek il-pulizija tad-distrett li huma responsabbli mill-public order, u għandek il-pulizija tad-drug squad li huma responsabbli mill-prevenzjoni ta' abbuż u traffikar tad-droga.

Dejjem għamilniha ċara u għamilniha public knowledge li aħna se nfittxu lil kull persuna, jew kważi lil kull persuna għax dan jiddependi minn ħafna fatturi, li tkun dieħla fil-party.

Din ilha ssir u kulħadd jafaha.

Għaldaqstant ma jistgħux jaħsbu li forsi jista' jinqabad jew forsi le.

Veru jista' jkun hemm min ma jridx jitlifhom u allura jiblagħhom kollha f'daqqa, pero' naħseb li jkun aktar ta' periklu jekk ma nagħmlux searches minħabba din ir-raġuni.

Veru jkun hemm min jabbużahom f'daqqa, iżda jkun hemm ukoll min jarmihom u jkun hemm oħrajn li naqbduhom.

Jekk bniedem rama' dawk il-pilloli jew qbadnihomlu, il-prevenzjoni tkun saret.

Tgħidli, "imma l-ieħor li bela' erba' ....?".

Veru, dejjem hemm periklu kbir, imma kulħadd jaf minn qabel li tista' ssir tfittxija.

Jiġifieri l-kwestjoni jekk jeħodhiex jew le … Għandek punt imma ma naħsibx li għandna neliminaw is-searches sabiex nipprevenu li jabbużawhom.

Naħseb li jekk ma jsirux dawn is-searches, l-abbuż ikun ħafna ikbar.

JEAN PIERRE FARRUGIA: Allura l-pulizija jkunu tqabbdu mill-organizzaturi jew le?

IS-SUR MICHAEL CASSAR: Le, il-proċedura hija li l-organiser jgħid kemm se jkollu nies, din dejjem tiddependi mill-area tal-post fejn se ssir l-attivita', u jgħaddi through the proper channels u jħallas lill-Korp għal pulizija on extra duty.

Jiġifieri l-pulizija jmur xogħol skond kif jiġi dettaljat mill-maġġur li joħroġ id-detail.

L-organiser iħallas lill-Korp tal-Pulizija mhux lill-pulizija li jmur fuq il-post, imbagħad il-Korp jgħaddi l-flus lill-pulizija bil-proċedura normali.

MICHAEL FARRUGIA: Punt li nixtieq insemmi - forsi diġa' tqajjem minn kelliema oħra - huwa l-punt li aħna għandna r-regolamenti ta' l-1995 imma jekk wieħed jifli r-realta' ta' kuljum isib li dawn jinkisru u donnu m'hu qed jiġri xejn.

Naf li l-pulizija mhux l-ewwel darba li pprovaw isibu lil min ikun qed jikser dawn ir-regolamenti, imma jekk kellna nħarsu biss lejn l-aspett ta' l-eta', naraw li dan ir-regolamenti qiegħed jinkiser.

Per eżempju meta jien kont Ministru konna nnotajna li diversi persuni li kellhom każi ta' meninġite, meningococcal, qalu li kienu attendew discos eċċ. Issa wħud minn dawn kienu taħt l-eta' ta' 16-il sena.

Mela r-realta' tal-fatti hija - anke meta pprovajna nqablu ċ-ċirkostanzi biex naraw fejn irridu nattakkaw - li dawn kienu qed jattendu discos minkejja li kienu taħt is-16-il sena.

Imma sfortunatament, minkejja li anke l-pulizija mhux l-ewwel darba li pprovat tara ċerti lokalitajiet biex tipprova tidentifika dawk il-persuni, dawn il-persuni jew jiġu moħbija, jew inkella sidien ta' dawk il-lokalitajiet ikunu tipped minn qabel u jwarrbu ċerti żgħażagħ min-nofs ħalli meta tmur il-pulizija ma ssib lil ħadd.

Xi ħaġa li lili tinkwetani hija li ħafna drabi nkunu qed inżidu mar-regolamenti li diġa' għandna, meta fil-fatt ir-regolamenti eżistenti m'aħniex qed inżommuhom.

X'garanzija jista' jkollna li jekk inkomplu nżidu r-regolamenti dawn ir-regolamenti se jiġu osservati meta nafu bħala fatt li l-ftit regolamenti li għandna mhux qed jiġu osservati?

Din hija xi ħaġa li lili tinkwetani ħafna.

Ma nafx jekk il-membri tal-kumitat humiex concerned dwar dan, imma din hija r-realta' tal-fatti.

Jekk se nkomplu nżidu mar-regolamenti li diġa' għandna, ma nafx kif se nkunu kapaċi nżommuhom meta lanqas qegħdin inżommu l-ftit li għandna.

IS-SUR MICHAEL CASSAR: Naqbel miegħek pero' ngħid ukoll li kellna aktar minn okkażjoni waħda fejn l-iskwadra kontra d-droga marret f'lokalitajiet u ħarġet diversi għaxriet ta' żgħażagħ 'il barra u ġabet ukoll il-licencee quddiem il-qorti.

Hemm ukoll in-non-alcoholic clubs u allura hemmhekk għandek ġemgħa ta' żgħażagħ li jkunu taħt l-eta'.

Niġi issa għar-regolamenti.

Illum il-ġurnata m'għandna kważi l-ebda regolament - qed ngħid "kważi" għax hemm ċerti regolamenti li ovvjament japplikaw għalihom - li jirregolaw ir-rave parties, jew parties, jew dance parties, sejħilhom li trid.

Anke din il-kelma "parties" irridu nsibu d-definizjoni għaliha għax qabel kellna s-sin parties u issa għandna dawn, allura jrid ikollna definizjoni li tapplika għalihom kollha.

Iktar ma r-regolamenti jkunu sempliċi u iktar ma jkunu konċiżi, aktar aħjar.

Ir-regolamenti għandhom jiġu osservati u l-awtoritajiet, partikolarment il-pulizija, għandhom jaraw li dawn qegħdin jiġu osservati.

MICHAEL FARRUGIA: Mhux l-ewwel darba li smajt żgħażagħ jgħidu: "U iva, jagħlqulna l-postijiet fis-2.00 a.m. u mbagħad nagħmlu private party ġewwa flat jew ġewwa villa".

Kemm se nkunu geared li filwaqt li jirnexxielna nikkontrollaw x'ikun qed jiġri fil-parties - sejħilhom li trid - jekk se jkollna shift lejn private parties, inkunu nistgħu mmorru hemmhekk ħalli naraw li l-abbuż ma jkunx sempliċement shifted minn post għall-ieħor?

Kemm se nkunu geared jekk il-post ikun wieħed privat fil-magħluq u allura b'anqas kontroll?

IS-SUR MICHAEL CASSAR: Fil-fatt ikun ta' iktar periklu.

Nista' ngħid li kellna minn dawn il-parties fil-passat reċenti u l-pulizija twaqqafhom, jew għax is-sound ikun għoli u jdejjaq lil ġirien li jċemplu l-pulizija, jew għax il-pulizija tarahom waqt li tkun qed tagħmel patrol, jew inkella għax jirnexxielha tiskopri dawn il-parties minn xogħol li jkun sar qabel.

Wieħed irid iżomm f'moħħu li huwa ħafna diffiċli li tagħmel ċertu kontroll fuq party li jkun qed isir ġewwa residenza privata u tajjeb li dan il-kumitat jaħseb fuq dan ukoll.

A/CHAIRPERSON: Grazzi.

Nappella biex kulħadd jieħu paċenzja u jżomm l-interventi tiegħu kemm jista' jkun fil-qosor.

IS-SUR BRIAN AZZOPARDI (Promoter - Kick Promotions): Waħda mill-affarijiet li nistaqsu ħafna drabi hija: "Għalfejn dawn il-parties idumu sa filgħodu, sas-6.00 a.m. sakemm jisbaħ?".

Jien kont ngħix barra minn Malta u meta ġejt Malta skantajt li n-nies joħorġu f'nofsil ejl jew fis-1.00 a.m. Aħna mmdorrijin noħorġu iktar kmieni, imma meta ħriġt fit-8.00 p.m., bħalma s-soltu nagħmel, sibt ruħu ma' tfal ta' 13 u 14-il sena.

Dawn it-tfal hemm qegħdin fil-clubs normali.

Probabbli qed jiskappaw bħala żgħażagħ ta' 16-il sena billi jagħmlu ftit make-up u jilbsu żarbun bit-takkuna.

Allura tifhimha li ġuvni ta' 18-il sena jew tfajla ta' 22 sena ma jridux imorru Paceville jew f'party fit-8.00 p.m. meta jkun għad hemm tfal ta' 14-il sena li jkunu għadhom ma kibrux biżżejjed u forsi jkunu ħadu xi żewġ fliexken inbid ukoll.

Jekk tridu tnaqqsu l-ħin sakemm iż-żgħażagħ se jdumu barra, tridu tressqu wkoll il-ħin taż-żgħar.

Din hija waħda mill-ikbar problemi għax iż-żgħar mhux talli qed joħorġu kmieni, iżda talli qed idumu barra.

Barra minn Malta, sa 18-il sena lanqas biss tista' tqiegħed saqajk fi club jew f'bar u jekk tidħol f'bar jew f'party, ma jistax ikun hemm alcohol fuq l-ixkaffa jew fil-fridges.

L-alcohol ma jistax jidher allavolja ma tkunx se tbigħu.

Jien naħseb li fuq din il-ħaġa Malta hija tolleranti ħafna.

Jekk il-kbar se joħorġu iktar kmieni, ma jridx ikun għad hemm żgħar ġo Paceville.

Sfortunatament m'għandniex clubs speċifikament għaż-żgħar u oħrajn għal kbar.

Jekk se tmur f'ċertu club u meta tidħol se ssib tfal ta' 16-il sena - fil-fatt jidħlu iżgħar minn hekk - tifhimha li tfajla jew ġuvni ta' 22 sena se joħorġu aktar tard biex ma jkollhomx tfal magħhom.

Mela jew se jkun hemm ħin, per eżempju, fl-10.30 p.m., meta l-clubs jagħlqu biex jeħilsu miż-żgħar ħalli mbagħad jidħlu l-kbar … Jekk dan isir, il-kbar ikunu jistgħu joħorġu fl-10.30 p.m. għax ma jkunx għad hemm żgħar f'dak il-ħin, u jekk il-clubs jagħlqu, per eżempju fit-3.00 a.m., il-kbar ikunu jafu li jekk se joħorġu fis-siegħa se jkollhom sagħtejn biss, u mhux se jkollhom skuża li se jkunu mat-tfal, għax mill-10.30 p.m. 'il quddiem se jkunu mal-kbar.

Imma din trid tkun liġi l-istess għal kulħadd.

Li kultant jiġri huwa li ċertu clubs jgħidu li l-parties iridu jieqfu fis-2.00 a.m. imma naħseb li kultant ma jaqblilhomx li aħna nibqgħu miftuħin għax ovvjament naffettwawlhom il-business.

Naħseb li bħala promoter ma jkollix problema jekk tgħidulna li mil-lum 'il quddiem il-parties jagħlqu fl-4.00 a.m. għax il-clubs jagħlqu fl-istess ħin u aħna m'aħniex differenti.

Bħala Kick Promotions nista' nassigurakom li ħafna drabi l-clubs ta' Paceville jqabduna huma stess biex norganizzaw is-Sibtijiet tagħhom.

Ġeneralment meta norganizzaw in-night tagħhom, is-Sibt, ma jkollniex trouble mill-pulizija u ma jkunx hemm tfittxija fil-bieb.

Tant hu hekk li aħna nibqgħu skantati u ngħidulhom: "M'intkomx se tfittxu?".

Jgħidulna li m'hemmx għalfejn.

Fin-nights tagħna, aħna stess staqsejna biex issir tfittxija.

Jien kont norganizza parties fl-universitajiet l-Ingilterra imma l-Ingilterra s-sistema hija differenti, għax hemmhekk is-security jistgħu jfittxu filwaqt li f'Malta trid tkun pulizija biex tfittex.

Fil-clubs qatt ma jkollna dawn il-problemi; qatt ma jiġu jagħlqulna l-post kmieni, qatt ma jkun hemm xi ħaġa fil-gazzetti.

Veru li qatt ma sabu drogi fil-bieb, imma għax ma fittxewx.

Jekk ma tfittixx, m'intix se ssib imma ma tistax tgħid li m'hemmx għax jien ngħidlek li kien hemm.

Aħna stess konna ngħidu li hawn wisq laxkezza f'ċertu parties li nagħmlu.

Imbagħad nisimgħu li l-ġenituri jgħidu għax it-tfal daħlu f'ċertu ħin, eċċ. Jekk għandek tifel ta' 15-il sena u ġie lura fit-3.00 a.m., ma tafx li daħal fit-3.00 a.m.?

Ma jistax ikun li mbagħad meta jiġri xi ħaġa joqogħdu jgħidu li aħna daħħalnieh.

Il-ġenituri huma responsabbli u l-għaqda tal-ġenituri trid tagħmel aktar enfasi fuq il-ġenituri li huma għandhom drittijiet li jieħdu ħsieb lill-uliedhom.

Kulħadd għandu d-dmir tiegħu.

Il-bars, bħal-clubs, iridu jobdu l-liġijiet.

Il-Pulizija trid tkun hemm biex tassigura li l-liġijiet qed jiġu osservati u jekk xi ħadd għandu 15-il sena, ma jidħolx u mhux għax dak alright jidħol.

Mhux se nistħi ngħid, imma hawn Malta hawn ħaġa li jekk tmur x'imkien tisma' lil min jgħid "dak alright, dak nafuh".

X'jiġifieri, allura dak jista' u jien ma nistax?

Waħda mill-problemi fil-każ ta' parties hi min se jagħlaq l-iktar tard.

Hawn party promoter ieħor hawn ġew u naf li jekk hu jagħlaq nofs siegħa warajna, in-nies jgħidu: Il-party tagħkom ma kienx tajjeb għax tagħkom għalaq fil-5.00 a.m. u ta' l-ieħor għalaq fil-5.30 a.m. Jista' jkun li l-party tagħna kien ħafna aħjar, jista' kien hemm ħafna iktar nies, imma n-nies hekk jgħidu.

Allura għamlulna liġi.

Kulħadd jilqagħha.

Jekk tgħidulna li rridu nagħlqu fil-5.00 a.m., kulħadd jagħlaq fil-5.00 a.m. u ma jkunx hemm li għax wieħed jaf lil dak il-pulizija u jagħtih xi ħaġa, jibqa' iktar miftuħ.

Għaliex club għandu jibqa' miftuħ wara l-ħin stipulat iktar minn party?

Kulħadd għandu jagħlaq flimkien.

Agħtuna liġi u nosservawha imma din trid tkun fair u l-istess għal kulħadd.

Ħalli issa nitkellem fuq id-drogi.

Din hija problema nazzjonali u tad-dinja kollha.

Inkun qed nigdeb jekk ngħid li m'hemmx drogi fid-dance parties u ġeneralment din id-droga tkun ecstasy.

Irrid inkun għama biex ngħid li ma jidħlux, imma anke fil-clubs u fil-bars qed ikunu dawn id-drogi.

Id-droga saret qisha xi fashion maż-żgħażagħ, anzi Malta iktar minn barra għax hawnhekk qed jixorbu mill-eta' ta' 13 jew 14-il sena.

Qabel, meta tikber kont tgħid: "Issa kbirt, issa qed inpejjep".

Mentri issa qed jgħidu "Qed nieħu l-ecstasy; qed nieħu ħamsa".

B'dan il-mod qed jitkellmu ż-żgħar bejniethom, u fl-irħula agħar.

Hemm bżonn edukazzjoni u xi ħadd semma li forsi fl-irħula hemm inqas edukazzjoni għax ġeneralment in-nies ta' l-irħula huma l-iktar li jagħmluhom dawn il-ħmerijiet.

Kif diġa' għidt, ġol-clubs mhux qed ifittxulhom meta jidħlu, allura jgħidulna li d-drogi qegħdin ġol-parties.

Din hija skuża tajba għall-clubs biex jgħidu li għandhom jagħlqulna l-parties għax fil-clubs m'hemmx drogi.

Jien norganizza parties imma mmur ukoll fi clubs u meta ma jkunx hemm parties, l-istess nies ikunu ġol-clubs.

Rajthom b'għajnejja.

Nhar is-Sibt kien hemm party, kien suċċess mil-lat ta' numru ta' nies, pero' sfortunatament kien hemm diżgrazzja u dakinhar ħafna mill-clubs ta' Paceville kienu vojta.

Ħaġa li skantatni hi li wara li l-owner tal-post qal li l-post se jingħalaq b'rispett ta' dak iż-żagħżugħ, immedjatament kien hemm club li għamel promotion li hu se jkompli l-party u għandu t-transport available.

Jiġifieri dan lili qed jurini - ħalliha li f'dak il-każ kien hemm diżgrazzja - li club jista' jċempel lill-pulizija tliet darbiet, b'mod anonimu, għax normalment hekk ikunu dawn it-telefonati, "ma nistax norqod, tistgħu tagħlquh il-party?", imbagħad wara t-tielet telefonata jiġu l-pulizija, jew biex jitfgħulna s-sound jew biex jgħalqulna l-party.

Jekk fit-3.00 a.m. jagħlqu party, dawn in-nies m'humiex se jmorru d-dar u allura tal-clubs jgħidu: "ġejjin fl-aħħar in-nies, għalaqnihulhom".

Naħseb li rridu nieħdu approach differenti lejn id-drugs.

Jien nara li jinqabdu ħafna persuni li jkollhom pillola waħda jew tnejn, jiġifieri l-enfasi huwa aktar fuq il-user, fuq il-low user, jew fuq is-self supplier li jbigħ tnejn biex iġib tiegħu b'xejn.

Jinqabdu ħafna minn dawn imma ma tantx naraw li jinqabdu nies li jkollhom l-eluf.

Ma naħsibx li hawn Malta qatt inqabad xi ħadd b'aktar minn elf pillola ecstasy.

It-tipi ta' Es li jidħlu, per eżempju, tip li jgħidulha "white dove", iddum fis-sistema xahar, xahrejn jew tliet xhur u ma naħsibx li min qed iġibhom qed iġibhom ħamsa ħamsa, joqgħod dieħel u ħiereġ Malta, allura bilfors li hawn xi ħadd li qed iġib kwantitajiet kbar ta' dawn il-pilloli.

Allura għaliex il-pulizija ma tippruvax tagħmel kif jagħmlu barra minn Malta u titfa' undercover police, li huma veru undercover, li joħorġu biex jixtru kwantitajiet kbar?

Il-greed ta' dawn in-nies hija tali li żgur li jippruvaw ibigħulhom malajr u allura l-pulizija jkunu jistgħu jaqbdu l-kbir.

Sinjura President, naraw il-gazzetti jgħidu: "Rave party qatel ieħor".

Le; x'jiġifieri rave party qatel ieħor?

Min iġib id-drogi qatel ieħor.

L-ecstasy qatlet ieħor.

Aħna ma rridux drogi fil-parties.

Jiena bħala party promoter ma jaqbillix li jkun hemm id-drogi.

Jiena ma nbigħx drogi.

Jekk ikolli drogi ġol-party, se jkolli bad name.

Aħna ma rriduhomx id-drogi ġol-party.

Aħna kontra d-drogi u nikkoperaw mal-pulizija.

Jien ma nafx promoter wieħed, jew club owner wieħed, li huwa nvolut fid-drogi, imma hawn drug dealers li qed jagħmlu ħafna flus u lanqas wara l-mewt li ġrat f'Għawdex jew li ġrat issa reċentement … Hawn xi ħadd li qisu jrid jeqred ir-rave parties.

Fir-rave parties, fid-discos u fil-clubs, l-istess mużika hemm.

Meta aħna nagħmlu party ġo club stabbilit ġo Paceville, huwa normal night, imma jekk nagħmluh x'imkien ieħor, isir rave party.

Veru, diżgrazzjatament mietu tnejn, imma forsi hemm bżonn ta' aktar studju ta' kif qed issir it-tfittxija fil-parties.

Aktar kmieni xi ħadd qal li kultant in-nies jaqbadhom paniku …

Kliem imħassar b'ordni ta' l-A/Chairperson

Naħseb li kulħadd jaf li se jkun hemm tfittxija fil-bieb u allura jekk wieħed ikun se jieħu tnejn, jew se jipprova jdaħħalhom jew inkella se jiblagħhom barra.

Ma nafx x'inhi s-soluzzjoni, jekk issirx tfittxija fil-bieb, jew inkella jkunx hemm aktar undercover police ġewwa, imma naħseb li l-iktar ħaġa li għandhom bżonn iż-żgħażagħ hija edukazzjoni.

U anke l-ġenituri għandhom bżonn ta' edukazzjoni.

Jien smajt lill-omm David titkellem fuq it-television fejn qalet li ma kenitx taf li t-tifel tagħha kien jieħu d-drogi, pero' imbagħad fis-sentenza l-oħra bdiet tgħid li beda jbigħ il-giżirajjen tad-deheb tiegħu; il-ġiżirajjen bdew jisparixxew.

Qalet li kien jistudja imbagħad beda jitlef l-istudju, qalet li kien interessat f'ċertu affarijiet u mbagħad ma baqax jinteressa ruħu fihom.

Dawn huma kollha sintomi ta' xi ħadd li qed jabbuża mid-drogi.

Jien naħseb li l-Aġenzija sedqa trid taħdem aktar minn dan il-lat.

Għandna bżonn ta' educator on long and short-term effects u li jiġi mgħallem x'jagħmlu t-tfal jew in-nies f'każ ta' emerġenza.

Forsi hemm ukoll bżonn ta' iktar informazzjoni kif il-ġenituri jistgħu jindunaw li t-tfal tagħhom qed jieħdu d-drogi u x'għandhom jagħmlu jekk jindunaw li qed jieħdu d-drogi.

Fl-opinjoni tiegħi, forsi l-Aġenzija sedqa tista' wkoll tkun iktar approachable.

Ma tantx nara informazzjoni li tgħidli: "Jekk inti qed tieħu d-drogi, ejja għandna, mhux se ngħidu lill-ommok".

Forsi jiena għandi 16-il sena u qed nieħu d-drogi, u forsi nixtieq naqtagħhom imma nibża' mmur għand l-Aġenzija sedqa għax nibża' li se jsiru jafu tal-familja u se jitfgħuni l-ħabs.

Tridu tkunu iktar ċari li intom lesti żżommu kollox in strictest confidence.

Sinjura President, jien ġibt miegħi xi affarijiet mill-Ingilterra li forsi huma ta' interess għall-Aġenzija sedqa.

Dawn huma dwar drug education li għamlu l-Ingilterra billi użaw cartoons eċċ. Se nħallihom miegħek biex tgħaddihom lil min hu konċernat.

GĦaldaqstant nippreżenta lill-Kumitat:-

Punti dwar iż-żamma ta' parties flimkien ma' dokumenti u pubblikazzjonijiet varji dwar l-istess suġġett.

FRANCIS AGIUS: Mingħajr ma nitfa' l-ebda dell fuq ħadd, jidher li l-profitt jilgħab parti importanti.

X'inhu l-iskop li jkun hemm dan in-numru esaġerat ta' nies fl-istess post?

Hawnhekk diġa' saret riferenza dwar nies mill-irħula ..… Jiena naħseb li meta tiġbor taħt l-istess saqaf ġemgħa kbira ta' żgħażagħ u ta' nies, ġejjin minn fejn ġejjin, li għandhom esperjenzi differenti, u tiġborhom biex jgħaddu minn esperjenza, forsi għal biċċa minnhom ma tkunx l-ewwel darba imma żgur li għal xi wħud minnhom ikunu qegħdin jesperimentaw … X'inhu l-iskop li jkun hemm dan in-numru esaġerat ta' nies - kultant nisimgħu li jkun hemm eluf - fl-istess party?

Aħna nistgħu nikkonsidraw ukoll li jkun hemm limitu fuq in-numru ta' nies li jistgħu jattendu.

Ċertament jien ma nistax nifhem għaliex għandu jkun hemm dan in-numru enormi ta' nies, apparti l-profitt li se jagħmel min se jorganizza din l-attivita'.

IS-SUR BRIAN AZZOPARDI: Jiena se nitkellem għall-parties tagħna.

M'ilux kien hemm il-party tad-Dragonara li kkrea din il-konfużjoni dwar overcrowding.

Kien hemm liċenzja għal ċertu numru ta' nies, saru żewġ parties f'dak il-post … Ġeneralment il-parties isiru f'postijiet li huma liċenzjati diġa' għax il-pulizija ma jagħtuniex permessi għal postijiet oħra.

Jekk aħna napplikaw għal permess biex isir party, per eżempju, ġo hangar, ma jagħtuniex peremss mill-ewwel, jgħidulna li l-permess joħroġ xi ġimgħatejn qabel tkun se ssir l-attivita', imma min se jagħmel promotion u jonfoq dawk il-flus kollha biex imbagħad il-permess ma joħroġx għax xi ħadd ikun ma ffirmahx?

U għalhekk ġeneralment il-parties isiru f'postijiet li huma liċenzjati and we cannot exceed the capacity.

(Interruzzjonijiet) Nixtieq ngħid li hemmhekk saru parties mhux min-nies li s-soltu jagħmlu parties; kien hemm żewġ promoters li ħadd ma jafhom bħala promoters.

Fil-fatt meta aħna kkuntattjajna d-Dragonara, qalulna li huma ma jikkruhx għar-rave parties.

JEAN PIERRE FARRUGIA: Bħala punt ta' proċedura, peress li s-Sur Azzopardi semma l-każ tal-persuna li għadha kif mietet u rrefera għal hearsay evidence, jiena nitlob li dawk il-kummenti li għamel jiġu deleted mid-debate.

Naf li hu għamel il-kummenti b'mod każwali, imma naħseb li għandhom jiġu mħassra.

A/CHAIRPERSON: Fair enough, naqbel li għandhom jiġu mħassra.

MICHAEL FARRUGIA: Filwaqt li naqbel mal-punt li għamel il-ħabib tiegħi, l-Onor.

Jean Pierre Farrugia, u nispera li dawk il-kummenti jitneħħew mir-records, naħseb li huwa messaġġ ħażin jekk nitilqu mill-punt illi persuna tmut, jew inkella tpoġġi ruħha f'periklu ta' mewt, jew inkella jkollha problemi mediċi, jekk din tibla' iktar minn pillola waħda.

Huwa importanti li l-messaġġ jasal b'mod ċar illi anke pillola waħda tista' toqtol.

Irridu nkunu ċari fuq dan il-punt u l-messaġġ ma jkomplix joħroġ ħażin għax forsi mingħajr l-intenzjoni ħażina ta' xi ħadd, tista' tingħata l-impressjoni li persuna pperikolat ħajjitha għax ħadet iktar minn waħda.

Naħseb li dan il-punt hemm bżonn inkunu ċari ħafna fuqu u l-messaġġ li joħroġ barra minn hawnhekk, ikun ċar.

A/CHAIRPERSON: Grazzi.

Nistieden lis-Sinjura Josette Farrugia li tirrappreżenta lil Caritas tagħmel l-intervent tagħha.

MS JOSETTE FARRUGIA (Caritas): Sinjura President, ilna siegħa nitkellmu u s'issa tkellimna kontinwament fuq harm reduction.

Veru li r-regolamenti qegħdin għar-rave parties, pero' kull darba li nitkellmu fuq droga, inkluż fuq programmi televiżivi, dejjem nispiċċaw fuq dawk iż-żgħażagħ li qed jieħdu d-droga u l-programm ta' prevenzjoni ħadd m'hu qed isemmih.

Semmejna l-bżonn ta' edukazzjoni għaż-żgħażagħ.

Iż-żgħażagħ jafu ħafna iktar minna fuq id-droga.

Iż-żgħażagħ jafu l-effett tad-droga.

Il-programm ta' prevenzjoni jrid jinħadem fuq l-attitudni tagħhom, l-attitudni li qegħdin jieħdu mill-imġieba tal-ġenituri tagħhom, mill-imġieba tas-soċjeta' u mill-imġieba tal-media u r-role models li għandhom u l-attitudni qed toħroġ ċara through the rave parties.

Xi ħadd staqsa: Għaliex imorru dawn ir-rave parties?

Imorru r-rave parties għaliex iż-żgħażagħ tagħna are stressed out bl-ambizzjoni li s-soċjeta' u l-edukazzjoni qed tagħmel fuqhom.

They are bored għax m'għandhomx x'jagħmlu u ma tgħallmux jieħdu gost.

Għalihom pleasure hija instant u allura s-soluzzjoni hija waħda, drugs.

Kemm ilna nsemmu l-liġi u kemm ilna nsemmu l-eta' ta' 16-il sena, pero' fis-soċjeta' m'hawnx min - inkluż l-MHRA, il-GRTU, u l-party organisers - qed jagħti kas il-liġi u jara li ma jidħlux persuni taħt is-16-il sena u li ma jinbiegħx alkoħol lil min huwa taħt is-16-il sena.

U bir-rispett kollu lejn il-pulizija, f'Paceville hemm pulizija pero' ħadd ma jieħu passi.

L-abbuż hemm qiegħed.

F'Paceville tara żgħażagħ ta' 14 u 15-il sena jixorbu l-alkoħol f'nofs it-triq.

Minn x'imkien ġie dan l-alkoħol.

Onor. Cristina, inti bħali omm ...

A/CHAIRPERSON: Jiena darba bgħatt lit-tifla tiegħi li kellha 14-il sena tixtri flixkun whisky mingħand outlet normali, u bigħuhulha.

MS JOSETTE FARRUGIA: Mela dawn it-tfal, minn mindu jkunu għadhom żgħar qed jieħdu l-messaġġ, anke minn għandna l-kbar, li biex wieħed jiddeverti jrid jixrob.

Illum iż-żgħażagħ qed jibdew ipejpu s-sigaretti u jixorbu l-alkoħol minn eta' żgħira u dan jidher minn statistiċi f'pubblikazzjoni li għadha kemm ippubblikat il-Caritas - l-Onor.

Gonzi għandhom kopja ta' dan l-update - liema istatistiċi huma tat-twerwir.

Fl-1991 diġa' kellna 90% - jekk m'inix sejra żball għax il-figura eżatt ma niftakarhiex - li kienu qed jabbużaw mill-alkoħol.

Illum l-alkoħol naqas, pero' issa hemm splużjoni oħra, hemm splużjoni ta' ecstasy.

Ġimgħa ilu kont fuq programm, m'għandix għalfejn insemmi l-isem, li kien jittratta d-droga u waqt dan il-programm għadda advert li kien jgħid: "Ma tistax torqod, ħu żewġ pilloli".

Dan programm li għandu x'jaqsam mad-droga; programm fuq il-PBS, fuq ix-xandir ta' Malta.

Mela aħna lil dawn it-tfal qed nagħtuhom l-attitudni li għal kull problema li għandhom, jew jibilgħu pillola jew inkella jixorbu.

Iktar ma tgħidilhom "le" u iktar ma tgħidilhom biex xi ħaġa ma jagħmluhiex, iktar se jagħmluha.

Addoloxxenti konna, ħadd minna ma kien qaddis … Bħal kulħadd dawn għandhom dritt jiddevertu u jieħdu gost, pero' rridu niftakru li dawn iż-żgħażagħ għandhom ukoll responsabbilta' ma' dak id-dritt, għandhom obbligazzjonijiet.

Jiena naħseb li dawn l-obbligazzjonijiet huma parti mill-edukazzjoni li rridu ngħallmuhom.

Ma' kull dritt ta' liberta', wieħed għandu obbligazzjoni u l-ewwel responsabbilta' li wieħed għandu, hija lejh innifsu.

Hawnhekk il-ħin kollu ssemmiet - anke mill-Onor.

Cristina - il-kelma "vittmi".

Bir-rispett kollu, min jabbuża mid-droga m'huwiex vittma, min jabbuża mid-droga qed jeħodha għax irid hu.

Ħadd m'hu qed jisfurzah biex jeħodha.

Il-Caritas, din ilha tgħidha 15-il sena.

Jiena ġbajt nippriedkha lilkom il-politikanti; kif tgħiduli l-kelma "vittma", dejjem l-istess ngħidilkom.

Iktar ma nsejħulhom "vittmi", iktar qed ninkoraġġuhom jabbużaw mid-droga.

Iktar ma nieħdu miżuri billi npoġġulhom medical teams, eċċ, iktar qed inserħulhom rashom li jistgħu jabbużaw mid-droga għax f'moħħhom se jkollhom li jekk se jiġrilhom xi ħaġa, hemm it-medical team lest għalihom.

Veru tajjeb li tieħu prekawzjonijiet, pero' din m'hijiex is-soluzzjoni.

Ħadt gost nisma' lis-Sur Chetcuti jitkellem fuq l-għaqda tal-ġenituri.

Kemm il-Caritas u kemm l-Aġenzija sedqa tagħmel programmi ta' prevenzjoni għall-ġenituri, pero' wieħed mill-organisers qal: Fejnhom il-ġenituri ta' dawn it-tfal ta' 13, 14 u 15-il sena?

Jiena nagħmel l-istess mistoqija u forsi hawnhekk ta' min jaħseb.

Jien naħseb illi sfortunatament ħafna ġenituri qed jeħilsu minn din ir-responsabbilta' u qed ifarfruha fuq l-iskola u fuq l-awtorita'.

Dejjem jistaqsu x'inhi tagħmel l-awtorita'.

Imma aħna l-ġenituri, x'aħna nagħmlu?

Hawnhekk jiena nissuġġerixxi illi fil-każ li dawn it-tfal taħt l-eta' ikunu f'postijiet li mhux suppost, jew jinqabdu bid-droga, jew inkella ikunu f'party u minn tests li jsiru jirriżulta that they are high, mhux talli wieħed għandu jieħu passi fuq dak it-tifel, imma għandhom jittellgħu l-ġenituri.

Il-ġenituri huma responsabbli dirett għal kondotta ta' uliedhom.

Il-behaviour u l-kondotta tat-tfal hija responsabbilta' tal-ġenituri sakemm jagħlqu it-18-il sena.

This is said by law, pero' l-ġenituri ifarfru r-responsabbilta' fuq kulħadd barra fuqhom.

Rigward prevenzjoni, jiena naħseb li hemm bżonn li l-programm ta' prevenzjoni nagħtuh iktar qawwa u iktar importanza, u aktar importanza fis-sens ta' PSE li huma l-life skills programmes.

Jien nagħti lezzjoni darba fil-ġimgħa għal sentejn biss.

Dak il-programm għandu bżonn jiġi żviluppat u jsir parti mis-sistema ta' edukazzjoni mil-livell ta' kindergarten sal-Form V. L-explosion tad-droga qed issir fost żgħażagħ ta' bejn l-14 u l-15-il sena.

F'din l-eta' l-iktar li qegħdin jabbużaw, l-eta' ta' meta jibdew joħorġu mal-ħbieb fil-weekends, l-eta' meta jibdew iħossu l-peer pressure.

Jekk ma nagħtuhomx tools sabiex ikollhom self respect u jkunu kapaċi jgħidu "le", inutli noqogħdu niltaqgħu hawn.

Il-prevenzjoni trid issir bis-serjeta' u b'mod kontinwu.

Trid issir edukazzjoni ta' prevenzjoni lill-ġenituri, kif ikunu ġenituri.

Diġa' jeżistu programmi ta' edukazzjoni pero' kemm hawn ġenituri li jattenduhom?

Il-Caritas ilha tagħmilhom mill-1989, anke l-Aġenzija sedqa tagħmilhom.

Hemm bżonn li lil dawn iż-żgħażagħ nagħtuhom ir-responsabbilta' direttament f'idejhom.

Jafu min qiegħed jeħodhom id-drogi fir-rave parties.

Irridu nagħmluha b'mod li jew through the organisers jew through the police, jiġri x'jiġri, anke jekk mhux lilhom personalment imma lil sħabhom, huma parti mill-problema, huma responsabbli għal dak li jiġri.

Ma nistgħux nibqgħu inżommuhom f'bozza.

Irridu nwasslu l-messaġġ li huma responsabbli għall-imġieba tagħhom.

MARIE LOUISE COLEIRO: Naħseb li llejla ħaġa li ssemmiet diversi drabi kienet proprju l-bżonn ta' l-edukazzjoni u l-awareness.

Tkellimna fuq il-bżonn li nindirizzaw gruppi differenti u forsi l-inqas grupp li semmejna huwa proprju l-grupp ta' tfal żgħar; il-bżonn li nindirizzaw lit-tfal miċ-ċokon - u meta ngħid miċ-ċokon jiġifieri mil-livell ta' kindergarten.

MS JOSETTE FARRUGIA: Il-livell ta' kindergarten huwa l-ideali għax b'hekk taqbad ukoll lill-ġenituri.

MARIE LOUISE COLEIRO: Jien għandi l-esperjenza personali tat-tifla tiegħi li minkejja li għandha biss sitt snin, meta ssemielha d-droga tistaqsi ċerti affarijiet u kull ħaġa li tara barra t-triq u li ma tidentifikahiex, tgħidlek li dik għandha x'taqsam mad-droga.

Hekk tirraġuna għax hekk tellajtha u jien bdejt ngħallimha minn meta kienet ta' eta' li stajt nikkomunika magħha.

Allura jekk tifla ta' sitt snin kapaċi tifhem dan kollu, jien nemmen li anke lit-tfal fil-kindergarten nistgħu nibdew ngħaddulhom xi ħaġa.

Il-long term jien narah fit-tfal iż-żgħar.

Narah ukoll fil-parenting skills li tkellmet tajjeb ħafna fuqu Mrs Farrugia, imma l-punt kollu huwa li minkejja l-isforzi kollha li qed isiru mill-Caritas, mill-Aġenzija sedqa, u probabbli anke mill-Moviment ta' Kana, hemm bżonn li jkun hemm commitment min-naħa tax-xandir f'Malta.

Il-ħajja saret mgħaġġla għal kulħadd, sa l-inqas persuna fid-dinja qed tgħix kważi sitt ħajjiet f'daqqa, għaldaqstant hemm bżonn li l-mezz biex inwasslu l-messaġġi tagħna jkunu t-televiżjoni u r-radju.

It-televiżjoni u r-radju jidħlu fid-dar ta' kulħadd.

Minflok ma noqogħdu naraw ħafna ripetizzjonijiet - bir-rispett kollu għal min jgħoġbuh - ta' soap operas, aħjar ikollna ripetizzjonijiet ta' programmi edukattivi, li trid jew ma tridx, ikollok tarahom u tismagħhom.

Il-programmi edukattivi l-ewwel iridu jkunu mmirati lejn il-ġenituri, l-omm u l-missier flimkien, mhux l-omm biss, imma l-missier ukoll.

Dak ikun l-ewwel programm edukattiv, imbagħad il-programm edukattiv l-ieħor irid jinbeda mill-kindergarten assistants għax huma l-ewwel nies - barra l-familja - li se jmissu ma' wliedna.

Jien ma nifhimx fid-droga u llum tgħallimt ħafna affarijiet minn dak kollu li smajt u għax dejjem interessajt ruħi stajt ngħaddi xi ħaġa lit-tifla tiegħi, imma dan ma jfissirx li għax hemm għalliem jew għalliema fl-iskola ta' l-Istat, tal-privat jew tal-knisja, għandna nippretendu minn għandu jew minn għandha, li din tista' tgħaddi l-informazzjoni korretta biex tiggwida lit-tfal tagħna on the right track.

Allura anke hawnhekk jidħol l-Istat biex fit-training ta' l-għalliema tagħna u fil-korsijiet li qed isiru fl-Universita', ikun hemm dawk il-credits meħtieġa … Forsi tista' anke tidħol l-Aġenzija sedqa ...

MS JOSETTE FARRUGIA: Diġa' qed isir għax jien nagħmel waħda mal-PGSE.

MARIE LOUISE COLEIRO: Tajjeb li qed isir imma għandna wkoll għalliema li ma ggradwawx issa u għalhekk hemm bżonn isiru in-service courses u refresher courses b'mod regolari biex l-għalliema jżommu lilhom infushom dejjem aġġornati ma' dawn id-designer drugs u oħrajn li m'hemmx dubju li se jipprovaw jidħlu fis-swieq.

MS JOSETTE FARRUGIA: Sinjura President, tajjeb li jingħad li l-ecstasy ilha Malta bejn ħamsa u sitt snin.

Veru li qed tissemma issa, pero' lanqas kienet għadha fformat l-Aġenzija sedqa - kont għadni fl-ICADAIT - meta semmejtha jien.

Infatti kienu offrewha lit-tifla tiegħi ġo GĦawdex għax ħasbuha Ingliża minħabba l-aċċent li għandha.

Jiġifieri dawn id-designer drugs li qed jissemmew, m'huma ġodda xejn.

Forsi f'daqqa waħda issa qed toħroġ l-ecstasy on the market, pero' ilha hawn.

MARIE LOUISE COLEIRO: Imma Sinjura Farrugia, intom, li b'mod speċjali qegħdin, biex ngħidu hekk, tispeċjalizzaw f'din il-linja, I'm sure that you know the latest and ...

MS JOSETTE FARRUGIA: Jiena għandi background ta' spiżjara, allura forsi lili tgħinni iżjed.

MARIE LOUISE COLEIRO: Appuntu, but let's not assume li l-persuna fit-triq hija daqstant familjari.

MS JOSETTE FARRUGIA: Pero' diġa' qed titbiddel.

MARIE LOUISE COLEIRO: Appuntu, jiġifieri there will be others u huwa importanti li min ikun qiegħed ...

A/CHAIRPERSON: Ippermettuli ftit.

Id-diskussjoni hija interessanti ħafna, pero' għad fadalli lista twila ta' mistiedna u at this point nixtieq nistaqsi lill-membri tal-kumitat x'iridu jagħmlu.

Inkomplu nisimgħu lill-mistiedna jew naġġornaw għal darb'oħra?

Jiena nħoss li mhux sew li lil dak li jkun ġibnieh hawn u mbagħad irid jgħid kollox f'ħames minuti, pero' d-deċiżjoni hija tagħkom.

MARIE LOUISE COLEIRO: Veru li hija ħasra li nkunu qed naqilgħuhom għal aktar minn darba, pero' dan is-suġġett tant huwa ta' importanza nazzjonali ...

A/CHAIRPERSON: Naħseb li l-lista hija twila ħafna biex f'ġurnata waħda dawn in-nies kollha jgħidu bil-kumdita' kollha dak li jridu jgħidulna.

MARIE LOUISE COLEIRO: Dan li qed nipprova ngħid.

Din id-diskussjoni tant hija ta' interess nazzjonali li jiena żgura li kollha kemm aħna hawnhekk committed enough li mhux se niddejqu nerġgħu niġu iktar minn darba.

Veru li aħna nkunu hawn, imma ċerta li l-mistiedna għandhom missjoni kbira u ma jiddejqux jerġgħu jiġu hawnhekk.

MS JOSETTE FARRUGIA: Sinjura President, nixtieq nippreżenta lill-kumitat:-

Kopja ta' proposti li l-Caritas ħejjiet b'konnessjoni ma' rave parties.

A/CHAIRPERSON: Mela naġġornaw u mbagħad iċ-Chairperson tikkonsulta mal-membri fuq data għal darb'oħra.

Nirringrazzjakom ilkoll.

Fit-8.45 p.m. il-Kumitat aġġorna għal ġurnata li kellha tiġi komunikata aktar tard.


KUMITAT PERMANENTI DWAR LAFFARIJIET SOĊJALI

LAQGĦA NRU.

LErbgħa, 18 ta' Novembru, 1998

11Kumitat Permanenti dwar IAffarijiet Soċjali ltaqa' filPalazz, ilBelt Valletta, fis-6.50 p.m

Dolores Cristina, Aġent President talKumitat, ippresediet.

PREŻENTI

Preżenti wkoll kien hemm lOnor.

Lawrence Gonzi, Ministru għallPolitika Soċjali u lOnor Tonio Borg, Ministru ta' lIntern.

LIskrivana qalet ittalba.

LAġent President talKumitat informat lillKumitat li lOnor Helen D'Amato, President talKumitat, ma laħqitx waslet minn barra minn Malta min ċirkostanzi li ma kellhiex kontroll fuqhom.

I1Agent President talKumitat qalet li kellha talba millMalta Independent" sabiex jittieħdu ritratti talKumitat, u talba millBroadcasting Authority u NET Television, sabiex jieħdu filmat tallaqgħa.

IIMinuti tallaqgħa Nru. I li saret fl10 ta' Novembru 1998 kienu konfermati.

Fuq mozzjoni ta' lOnor Michael Farrugia,.

1Kumitat qabel li filminuti talLaqgħa Nru. 1 għandu jitniżżel ilftehim milhuq f'dik illaqgħa, ċioe', li jekk filKamra tal-Parlament ikunu qed jiġu diskussi affarijiet li għandhom x'jaqsmu b'mod dirett mas-social policy għandhom jitqiesu bħala priority.

KIF GĦANDHOM IKUNU STRUTTURATI LLAQGNAT TALKUMITAT

DWAR LAFFARIJIET SOĊJALI

I1membri talKumitat għamlu suġġerimenti dwar kif għandhorn ikunu strutturati l-laqghat ta' dan ilKumitat.

LAġent President talKumitat qalet li fillaqgħa li jmiss kienet ser titqassam lista tas-suggetti diskussi millKumitat dwar lAffarijiet Soċjali matul illeġislaturi preċedenti.

Iddikussjoni fuq dan issuġġett baqgħet aġġornata.

DISKUSSJONI DWAR REGOLAMENTI GĦAŻŻAMMA TA' DISCOS U PARTIES

Fuq mozzjoni ta' lOnor Michael Farrugia 1Kumitat qabel li josserva minuta silenzju b'turija ta' rispett lejn dawk ilpersuni kollha li tilfu ħajjithorn kawża taddrogi.

I1Kumitat stieden lillOnor Rita Law, lisSur Joe Mifsud, Forum Żgħażagħ Laburisti; lisSur Philip Fenech, President, Hospitality and Leisure Division tal-General Retailers and Traders Union; lisSur Joe Chetcuti, President ta' l-Assoċjazzjoni Ġenituri, Inħarsu 'l Uliedna; lisSinjura Sina Bugeja, Chief Executive ta' lAġenzija sedqa; lisSur Sandro Rossi, Movimenti Żgħażagħ Nazzjonalisti; lis-Sur Michael Cassar, Assistent Kummissarju talPulizija; lisSur Brian Azzopardi, party organiser, Kick Promotions, u lisSinjura Josette Farrugia, Prevention Unit tal-Caritas, jagħrnlu 1intervent tagħhorn dwar dan issuġġett.

Fuq mozzjoni ta' lOnor Jean Pierre Farrugia, lKumitat qabel li xi kliem li ntqal mis-Sur Brian Azzopardi, m'għandhomx jitniżżlu fiddebates.

IsSur Joe Chetcuti, Assoċjazzjoni ġenituri nħarsu. 'l Uliedna; isSinjura Josette Farrugia, Caritas, u sSur Sandro Rossi, Moviment Żgħażagħ Nazzjonalisti, ippreżentaw lillKumitat punti u proposti dwar regolamenti għażżamma ta' discos u parties.

IsSur Joe Mifsud, Forum Żgħażagħ Laburisti, ippreżenta lillKumitat:

Estratt minn pubblikazzjoni "Peddro" maħruġ millUNESCO u lKummissjoni Ewropea fi Frar 1998, intitolat "Synthetic Drugs: a new challenge for prevention?".

IsSur Philip Fenech, General Retailers and Traders Union, ippreżenta lillKumitat:

- Artiklu miktub minnu ntitolat "Rave parties: controlling abuse" 1i deher filharga ta' "The Times" ta' 120 ta' Ottubru 1998; u

IsSur Brian Azzopardi, Party Organiser, Kick Promotions, ippreżenta lillKumitat:

Punti dwar iżżamma ta' parties flimkien ma' dokumenti/pubblikazzjonijiet varji

dwar drogi u parties, preżentati misSur Brian Azzopardi millKick Promotions

Fit8.45 p.m. iddiskussjoni ġiet interrotta u lKumitat aġġorna għal data 1i kellha tiġi komunikata aktar tard.

AĠENT PRESIDENT TALKUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 3

It-Tlieta, 24 ta' Novembru, 1998 fis-6.15 p.m.

L-Onor.

Helen D'Amato, President tal-Kumitat dwar l-Affarijiet Soċjali, tavża li l-Kumitat ser jiltaqa' nhar it-Tlieta, 24 ta' Novembru 1998 fis-6.15 p.m. fil-Kamra tal-Kumitati fil-Palazz il-Belt b'din l-aġenda:-

Kif għandhom ikunu strutturati l-laqgħat tal-Kumitat dwar l-Affarijiet Soċjali - Kontinwazzjoni.

Diskussjoni dwar regolamenti għaż-żamma ta' discos u parties - Kontinwazzjoni.

19 ta' Novembru 1998 SKRIVAN TAL-KAMRA